title: Suomen YK-liitto

text: Suomen YK-liiton toiminta jakautuu tiedotukseen, koulutukseen ja poliittiseen vaikuttamiseen. Tiedotuksen osalta liitto jatkaa alkuperäistä toimenkuvaansa, eli Yhdistyneiden kansakuntien toiminnasta tiedottamista YK-liiton kotisivujen sekä liiton tuottaman materiaalin avulla. Liitto esimerkiksi uutisoi ajankohtaista Yhdistyneiden kansakuntien työhön liittyvistä asioista, sekä tuottaa opaskirjoja YK:n toiminnasta.


title: Suomen YK-liitto

text: YK-liitto tekee myös paljon yhteistyötä suomalaisten koulujen kanssa. Liiton tavoitteena on kouluttaa opettajia ja oppilaita YK:n toiminnan tärkeydestä ja yksityiskohdista. Erityisesti kouluja varten tuotetun aineiston lisäksi YK-liitto järjestää oppilaille esimerkiksi Malli-YK -kokouksia, joissa oppilaat saavat simuloida eri YK:n päättävien elinten istuntoja.


title: Suomen YK-liitto

text: Vuonna 1974 hyväksytyn muistion mukaisesti Suomen YK-liitto yrittää myös vaikuttaa etenkin valtion YK-politiikkaan. Liitto järjestää seminaareja joissa poliittiset vaikuttajat pääsevät jakamaan näkemyksiään, esimerkiksi ympäristö-asioista. Tämän lisäksi YK-liitto laatii kannanottoja ja lausuntoja ajankohtaisiin aiheisiin liittyen.


title: Suomen YK-liitto

text: Suomen YK-liiton vuosille 2010-2015 laaditussa strategiassa järjestön toiminta-ajatus ja –muodot määritellään seuraavalla tavalla:


title: Suomen YK-liitto

text:
""Liiton tarkoituksena on valtakunnallisena keskusjärjestönä tehdä tunnetuksi Yhdistyneiden kansakuntien päämääriä ja periaatteita sekä tukea järjestön toimintaa ja siten edistää kansainvälistä yhteisymmärrystä ja kansojen rauhanomaista yhteistoimintaa.
Tarkoituksensa toteuttamiseksi liitto kouluttaa, tiedottaa, julkaisee, vaikuttaa ja ottaa kantaa. Liitto tukee samaa tarkoitusta toteuttavien paikallisten rekisteröityjen YK-yhdistysten toimintaa.
Toimintansa tukemiseksi liitto voi järjestää arpajaisia, keräyksiä, ottaa vastaan lahjoituksia ja testamentteja sekä omistaa toimintaansa varten tarpeellista kiinteää omaisuutta.""


title: Suomen YK-liitto

text: YK-liitto ei ole virallisesti osa Yhdistyneitä kansakuntia.


title: Amerikan Samoan jalkapallomaajoukkue

text: Amerikan Samoan jalkapallomaajoukkue edustaa Amerikan Samoaa kansainvälisissä maajoukkuekilpailuissa. Amerikan Samoan jalkapalloliitto on FIFAn Oseanian maanosaliiton OFC:n jäsen.


title: Amerikan Samoan jalkapallomaajoukkue

text: Amerikan Samoan maajoukkue on eräs huonoimmista maajoukkueista. Se on voittanut vain yhden virallisen maaottelun. Marraskuussa 2011 se voitti Tongan maalein 2–1. Epävirallisista otteluista Amerikan Samoa on saavuttanut yhden voiton Wallis ja Futunaa vastaan, joka ei ole OFC:n tai FIFAn jäsen, maalein 3–0 vuonna 1983. Sen nimissä on myös jalkapallomaajoukkueiden yhdessä ottelussa päästettyjen maalien ennätys, kun 2002 MM-kisojen karsintaottelussa vuonna 2001 se hävisi Australialle maalein 31–0. Joukkue ei ole koskaan selviytynyt arvokisojen lopputurnaukseen.


title: Amerikan Samoan jalkapallomaajoukkue

text: Amerikan Samoa on FIFA-rankingin viimeisellä jaetulla sijalla kahdeksan muun maan kanssa. 70 000 asukkaan Amerikan Samoalla jalkapallo on varsin pieni laji, suositumpia ovat manner-Yhdysvalloissakin suositut amerikkalainen jalkapallo, baseball ja koripallo.


title: Kellokoski

text: Kellokoski () on Tuusulan pohjoisosassa, Järvenpään pohjoispuolella Keravanjoen varressa samannimisen kosken ympärillä sijaitseva asutuskeskus, joka muodosti ennen oman taajamansa, mutta on nykyisin (vuoden 2000 taajamarajauksesta lähtien) osa Helsingin keskustaajamaa. Mäntsälän puoleinen Hyökännummi on myös osa samaa taajama-aluetta. Kellokosken välittömässä läheisyydessä ovat Lahden oikorata ja valtatie 4. Keskustan tuntumassa on lähes alkuperäisessä muodossaan säilynyt ruukki miljöineen. Kellokosken sairaala on HUSiin kuuluva psykiatrinen sairaala.


title: Kellokoski

text: Tuusulan kunnan mukaan Kellokosken asukasluku on noin 5 000. Kellokosken postinumeroalueella (04500) asui 5 945 henkilöä vuonna 2015.


title: Kellokoski

text: Kellokosken koulu on Tuusulan kunnan keskustan Kellokosken kylässä sijaitseva, hallinnollisesti 1. elokuuta 2015 toimintansa aloittanut suomenkielinen yhtenäiskoulu (luokka-asteet 1–9) Kellokosken lukio/yläaste yhdistettiin vuonna 2018. Tuusulan lukion Kellokosken toimipiste toimii yläkoulun kanssa samassa rakennuksessa Koulutie 14:ssä. Kellokoskella toimii myös sairaalakoulu.


title: Kellokoski

text: Koulujen lisäksi Kellokoskella on terveysasema, kirjasto, useita päiväkoteja ja vanhainkoti sekä urheilu -ja leikkipuisto. Kellokosken Vapaaehtoinen Palokunta ry on toimiva sopimuspalokunta.


title: Kellokoski

text: Kellokoskella on kaksi päivittäistavarakauppaa Alepa ja K-Supermarket. Muita palveluita ovat apteekki, posti, huoltoasema (ns. kylmäasema), kioski, muutama kahvila-ravintola ja jokunen erikoisliike. Kellokosken Alepa on Suomen suurin.


title: Kellokoski

text: Kellokosken ruukki aloitti toimintansa 1795. Kellokosken kirkko valmistui 1800. Kellokosken kartanon alueella on myös sairaalamuseo. Kellokoskella oli aiemmin huomattava ruotsinkielinen väestönosa. Nykyään ruotsia äidinkielenään puhuvien väestöosuus on parisen prosenttia. Kellokoski valittiin vuoden uusmaalaiseksi kyläksi 1996.


title: Luettelo tekniikan ja liikenteen alan tutkinnoista

text: Tämä on luettelo tekniikan ja liikenteen alan tutkinnoista.


title: H-Star

text: H-Star on suomalaisen Hans Groopin suunnittelema urheilullinen perhepurjevene. H-stareja lienee aikoinaan valmistettu pari sataa kappaletta. Vuodesta 1980 alkaen Nordic Boats, vuodesta 1981 Venetekno. Dieselmoottorina alun perin tyypillisesti 7 hevosvoimainen BMW D7, potkuri taittolapainen. Lopullisen sisustuksen on piirtänyt Berndt Lindquist. Erillinen WC-tila. Ei täyttä seisomakorkeutta.


title: EULA

text:
End User License Agreement eli EULA () on sopimus
tietokoneohjelmiston oikeuksien haltijan ja ohjelmiston ostajan välillä. Ostaja saa ohjelmiston käyttöoikeuden sitoutuessaan sopimuksen ehtoihin.


title: EULA

text: EULA on yksi eniten arvostelluista ohjelmistojen lisensointimalleista, sillä lukeakseen lisenssin ehdot käyttäjän täytyy joissakin tapauksissa automaattisesti hyväksyä ne ensin avaamalla tuotteen pakkaus. Suomalaisessa oikeuskäytännössä tämän kaltaista niin kutsuttua shrink-wrap -sopimusta ei pidetä kuluttajaa sitovana.


title: Jani & Jetsetters

text: Jani & Jetsetters on vuonna 2003 perustettu riihimäkeläinen tanssiyhtye. Yhtye yhdistää musiikissaan 1950- ja 1960- luvun kitarointia, rock- ja popmusiikkia sekä perinteistä iskelmää. Jani & Jetsetters osallistui vuoden 2007 Suomen euroviisukarsintoihin kappaleilla ”Etupenkillä” ja ”Musta sulhanen”.


title: Jani & Jetsetters

text: Yhtye jättäytyi syyskuussa 2016 määrittelemättömän pituiselle tauolle esiintymisistään. jäi siitä kuitenkin pois. Löytyy ainakin Spotify:sta.


title: Rauhantyö

text: Rauhantyö on työtä rauhan puolesta sotaa, konflikteja ja väkivaltaisia poliittisia ratkaisuja vastaan.


title: Rauhantyö

text: Rauhanliike on saavuttanut kannatusta esimerkiksi 1980-luvulla Länsi-Euroopassa kun keskustelu risteilyohjuksista ja neutronipommista kävi kiivaana. 2000-luvulla rauhanmarssijoita ja protestoijia on aktivoinut etenkin Yhdysvaltain hyökkäys Irakiin 2003 ja seurannut miehitys.


title: Paraskeva Piriminiläinen

text: Pyhittäjä Parskeva Piriminiläinen on pyhä Karjalan valistajien joukossa. Hän oli Artemi Verkolalaisen sisko.


title: Edison Méndez

text: Edison Méndez (s. 16. maaliskuuta 1979 Valle del Chota, Ecuador) on ecuadorilainen jalkapalloilija, pelipaikaltaan keskikenttäpelaaja.


title: Edison Méndez

text: Méndez pelasi muun muassa Alankomaiden Eredivisiessä PSV Eindhovenin joukkueessa. Aiemmin urallaan hän pelasi Ecuadorin ja Meksikon pääsarjoissa.


title: Edison Méndez

text: Méndez pelasi Ecuadorin maajoukkueessa 112 maaottelua ja teki niissä 18 maalia vuosina 2000–2014. Hän edusti Ecuadoria MM-kisoissa vuosina 2002, 2006 ja 2014.


title: Virallinen lehti

text: Virallinen lehti () on suomalainen lakisääteisiä ja muita virallisia ilmoituksia ja kuulutuksia sekä valtiollisia asioita sisältävä lehti. Nykyisin sitä julkaisee Edita Publishing Oy. Lehti ilmestyy maanantaisin, keskiviikkoisin ja perjantaisin (ei arkipyhinä). Lehden päätoimittaja on Jari Linhala.


title: Virallinen lehti

text: Virallinen lehti perustettiin vuonna 1820 alkujaan nimellä "Finlands allmänna tidning" ja se on Suomen vanhin edelleen ilmestyvä lehti. Sen ensimmäinen numero ilmestyi 3. tammikuuta 1820. Virallisten ilmoitusten ja kuulutusten lisäksi siinä julkaistiin alkujaan myös sekä koti- että ulkomaisia uutisia. Ajan tavan mukaan se julkaisi jatkokertomuksena myös novelleja ja muuta kaunokirjallisuutta. Lehti oli levikiltään usean vuosikymmenen ajan ylivoimaisesti Suomen suurin.


title: Virallinen lehti

text: Vuonna 1856 keisari Aleksanteri II päätti, että valtion oli ryhdyttävä julkaisemaan myös suomenkielistä virallista lehteä. Saman vuoden marraskuussa ilmestyikin "Suomen Julkisia Sanomia" -lehden näytenumero. Alkujaan sen tuli sisältää tietoa hallituksen toimista ja maan hallinnosta sekä artikkeleja uskonnollisista ja moraalisista kysymyksistä ja maataloudesta. Vuonna 1866 sen nimeksi tuli "Suomalainen Wirallinen lehti".


title: Virallinen lehti

text: Molemmat viralliset lehdet lakkasivat kuitenkin jo 1800-luvun lopulla julkaisemasta laajempaa mielenkiintoa herättäneitä kirjoituksia, ja niiden sisällöksi jäivät lähes yksinomaan viralliset kuulutukset, jotka lain tai asetuksen mukaan oli niissä julkaistava.


title: Virallinen lehti

text: Vuonna 1899 perustettiin Suomeen myös venäjänkielinen virallinen lehti, "Finljandskaja gazeta", joka ilmestyi Suomen itsenäistymiseen saakka.


title: Virallinen lehti

text: Vuonna 1931 säädettiin nykyinen laki virallisesta lehdestä. Silloin suomen- ja ruotsinkielinen lehti yhdistettiin ja lehti sai nykyisen nimensä Virallinen lehti – Officiella tidningen. Lain mukaan "lehdessä julkaistaan muun muassa ne ilmoitukset, kuulutukset ja muut asiakirjat, jotka, sen mukaan kuin erikseen on säädetty, on tiedotettava virallisessa lehdessä tai virallisissa lehdissä". Siitä lähtien lehden sisältö on pysynyt jokseenkin samana. Muutamia kuulutusryhmiä on tosin poistettu ja toisia lisätty. Sitä paitsi lehteen on lisätty "Hyvää virkakieltä" -palsta sekä vuodesta 1974 lähtien julkaistu "Valtioneuvoston viikko".


title: Virallinen lehti

text: Virallisen lehden painettu versio lakkaa ilmestymästä 31.12.2018, ja vuoden 2019 alusta lehti julkaistaan vain sähköisesti.


title: Tuomi (nimi)

text: Tuomi on suomenkielinen nimi, joka esiintyy sukunimenä ja harvinaisena naisen etunimenä. Nimi tulee puun nimestä tuomi.


title: Tuomi (nimi)

text: Etunimenä Tuomi on harvinainen naisen etunimi. Tuomin nimipäivä on 15. huhtikuuta. Suomessa on vuoden 2012 loppuun mennessä ollut noin 60 Tuomi-nimistä naista ja alle kymmenen miestä.


title: George Stephenson

text: George Stephenson (9. kesäkuuta 1781 Wylam, Northumberland, Englanti – 12. elokuuta 1848 Chesterfield, Derbyshire, Englanti) oli englantilainen koneinsinööri, joka suunnitteli kuuluisan ja historiallisesti tärkeän "Rocket"-höyryveturin. Hänet tunnetaan myös "Rautateiden isänä".


title: George Stephenson

text: Stephenson syntyi Wylamissa lähellä Newcastle upon Tyneä köyhään perheeseen. Hän meni nuorena kaivoksille konemieheksi töihin, mutta opiskeli samaan aikaan iltakoulussa lukemista, kirjoittamista ja laskentoa. Vuonna 1811 hän korjasi Killingworthin kaivoksen pumppulaitteiston, ja tästä saamansa maineen turvin nousi lähiseudun kaivosten koneasiantuntijaksi. Hänen erityisalakseen tulivat kaivosten höyrykoneet.


title: George Stephenson

text: Vuonna 1818 Stephenson kehitti kaivoskäyttöön turvalampun samaan aikaan kun keksijä Sir Humphrey Davy kehitti omansa. Toimintaperiaate oli samanlainen mutta rakenne erilainen. Davy ei uskonut, että kouluttamaton mies keksisi jotain niin hienoa, ja syytti Stephensonia idean varastamisesta.


title: George Stephenson

text: Stephensonin lamppumalli levisi Koillis-Englantiin, Davyn lamppu muualle.


title: George Stephenson

text: Ensimmäiset höyryveturit, lokomotiivit, oli julkistettu 1804. Vuonna 1814 Stephenson suunnitteli omansa. Kaiken kaikkiaan Stephenson rakensi Killingworthissa 16 veturia. Kaivosveturit olivat liian raskaita kulkemaan puuraiteilla, ja valurautaiset raiteet olivat hauraita. Stephenson paransi raiteiden suunnittelua.


title: George Stephenson

text: Stephenson pääsi osallistumaan Stocktonin ja Darlingtonin välisen junaradan suunnitteluun. Hän huomasi, että vähäisetkin ylä- ja alamäet hidastivat junia suuresti. Siksi seuraavissa ratahankkeissa Manchesterin ja Liverpoolin seuduilla Stephenson panosti radan vaakasuoruuteen ja rakensi kaarisiltoja ja kallioleikkauksia.


title: Sisäelimet

text: Sisäelimet ovat kehon sisäisten toimintojen suorittajia, jotka muodostavat toiminnallisia kokonaisuuksia, kuten ruoansulatus ja verenkierto. Jokaisella sisäelimellä on oma, yksilöllinen tehtävänsä, mutta joidenkin sisäelinten toiminnot ovat ihmisen elämän kannalta tärkeämpiä. Esimerkiksi keuhkot ja sydän ovat sisäelimistä tärkeimpiä. Sydän ylläpitää ihmisen verenkiertojärjestelmää, jota ilman ihmisen elämä olisi mahdotonta, kun taas keuhkot tuovat soluhengityksessä tarvittavaa happea ihmisen elimistöön, ja poistaa siitä syntyneen hiilidioksidin.


title: Sisäelimet

text: Mikäli sisäelin tuhoutuu, voidaan joltakulta kuolleelta siirtää sisäelin tai sitten tehdä se keinotekoisesti.


title: Agincourtin taistelu

text: Agincourtin taistelu (tai "Azincourtin taistelu") käytiin Ranskan ja Englannin välillä satavuotisessa sodassa 25. lokakuuta 1415. Lopputulos oli suuri voitto Englannille, jonka pitkäjousimiehet taistelivat jälleen hyvin. Agincourt oli viimeinen Englannin kolmesta suuresta voitosta satavuotisessa sodassa, kaksi aiempaa olivat Crécyn ja Poitiers'n taistelut.


title: Agincourtin taistelu

text: Englannin kuninkaan Henrik V:n johtama Englannin armeija oli marssimassa englantilaisten hallussa olleeseen Calais’hen onnistuneesta Harfleurin piirityksestä, kun määrältään ylivoimainen Ranskan armeija katkaisi sen tien Azincourtissa eli Agincourtissa ja pakotti sen taisteluun.


title: Agincourtin taistelu

text: Perinteisesti ranskalaisten ylivoimaa on pidetty massiivisena, mutta uudemman tutkimuksen mukaan se olisi ollut korkeintaan kahden suhde yhteen.


title: Agincourtin taistelu

text:
Englannin noin 6 000 miehen joukosta noin viisi kuudesosaa oli pitkäjousimiehiä, kun taas monta kertaa suuremmassa Ranskan armeijassa suuri osa miehistä oli ritareita. Englantilaiset pitkäjousimiehet olivat aseidensa käyttöön harjaantunutta talonpoikaista nostoväkeä, kun taas ranskalaisten joukot olivat ammattisotilaita. Koko Englannin armeija taisteli jalan, ja paremman sotilaskurin ansiosta englantilaisten muodostelma oli joustavampi kuin ranskalaisten.
Ranskalaisten taistelusuunnitelmana oli, että ritarit sivustoilla hyökkäisivät ratsain, kun taas päätaisteluosasto hyökkäisi keskustassa jalan. Samanaikaisesti kevyet joukot koukkaisivat maastoa hyväksi käyttäen paikallisen ritarin, Isembard d'Agincourtin, johdolla (joka tunsi maaston) englantilaisten selustaan. Ranskan kuningas Kaarle VI oli kuitenkin jälleen saanut skitsofreniakohtauksen, ja oli kyvytön johtamaan taistelua. Ranskalaisilla ei ollut yhtä, tunnustettua ylipäällikköä, vaan Orleans'n, Alençonin ja Bourbonin herttuat kiistelivät johtajuudesta. Ranskalaisten johtamisjärjestelmä oli siis kaoottisessa tilassa.


title: Agincourtin taistelu

text: Edellisenä päivänä oli kuitenkin ollut rankkasade, ja taistelukenttä oli muuttunut mutavelliksi. Taistelukentän mutainen maasto suosi englantilaisia, sillä huonokuristen ja heikosti johdettujen ranskalaisritareiden oli vaikea taistella syvässä mudassa. Sivustojen ratsuväkihyökkäys ei päässyt mutaisen maaston takia täyteen laukkaan, ja molemmat rynnäköt kilpistyivät pitkäjousien nuoliin.


title: Agincourtin taistelu

text: Keskustassa ranskalaiset ritarit hyökkäsivät jalan. Koska kunnollista johtamisjärjestelmää ei ollut, sulkeisjärjestyksen rivit ja ruodut hajosivat vaikeassa maastossa, ja järjestys puuroutui kaoottiseksi. Tilannetta pahensi englantilaisten jousimiesten ammunta. Vaikka itse ammunta aiheutti vain vähän tappioita, ritarit joutuivat kuitenkin kiinnittämään huomionsa itsensä suojaamiseen, mikä aiheutti vielä enemmän kaaosta. Kun ranskalaisritarien rynnäkkö kohtasi englantilaisritarien rivit, se oli täysin epäjärjestyksessä ja miehet olivat pakkautuneet tungokseen.


title: Agincourtin taistelu

text: Taistelu oli pitkälti Cannaen taistelun toisinto. Englantilaisten ritarien joustavampi muodostelma perääntyi ranskalaisten paineen alla, mutta he kykenivät säilyttämään taistelujärjestyksensä. Samanaikaisesti sivustoilla jousimiehet panivat jousensa sivuun ja ottivat kahdenkädenmiekat, ja hyökkäsivät ranskalaisten sivustoihin saartaen heidät. Ranskalaiset joutuivat nyt kolmelta sivulta saarroksiin, ja syntyneessä tungoksessa heidän oli vaikeaa edes nostaa kättään. Syntyneessä tungoksessa moni ranskalaisritari tukehtui hengiltä tai sotkettiin mutaan ja hukkui. Englantilaiset saivat syntyneessä käsikähmässä paljon sotavankeja, ranskalaisten havaittua olevansa toivottomassa tilanteessa; tungoksessa heidän numeerinen ylivoimansa toimi heitä itseään vastaan.


title: Agincourtin taistelu

text:
Ainoa ranskalaisten menestys oli Isembard d'Agincourtin johtama osasto joka hyökkäsi heikosti puolustettuun englantilaisten leiriin. Se oliko hyökkäys suunniteltu vai paikallisten ryöstöretki on epäselvää.
Englantilaiset olivat saaneet paljon sotavankeja, jotka olisi ollut taistelun jälkeen tapana lunastaa lunnaita vastaan, mutta Henrik V käski surmata vangit peläten ranskalaisten jälkijoukon ryhmittyvän ja hyökkäävän uudelleen. Nähtyään suuren määrän ritareita jäävän vangiksi tai kaatuvan ranskalaisten jälkijoukko pakeni kentältä.


title: Linjaorganisaatio

text: Linjaorganisaatio on organisaatiomalli, jonka lähtökohtana on suora ohjaus: jokaisella toimijalla on vain yksi johtaja, ja toiminnasta viime kädessä vastaa yksi henkilö. Malli perustuu hierarkiaan.


title: Linjaorganisaatio

text: Linjaorganisaatio on yksinkertainen, ja siinä vallitsee tarkoin määritelty työnjako. Valta- ja vastuusuhteet ovat selkeät, ja johtamisen keinoina ovat käskyt ja niiden toteutuksen valvonta. Kannustimena toimii lähinnä määriteltyjen rangaistusten välttäminen. Työntekijän ei odoteta olevan oma-aloitteinen tai itsenäinen vaan kuuliainen.


title: Linjaorganisaatio

text: Linjaorganisaatiossa yksilöille on jaettu tehtävät, joiden tarkoitus on ollut alun perin rakentaa organisaatio jäsenten tietotaidon varaan. Linjaorganisaatio on hierarkian avulla yksinkertainen selittää.


title: Linjaorganisaatio

text: Linjaorganisaatio voi johtaa tylsistyttäviin rutiinitöihin erikoistumisen vuoksi. Organisaation kasvaessa tai muutostilanteessa linjaorganisaatio koetaan usein jäykäksi ja kaavamaiseksi. Organisaation kasvaessa linjaorganisaatiota täydennetään monesti muilla malleilla, eli esimerkiksi matriisiorganisaatiolla, prosessiorganisaatiolla tai projektiorganisaatiolla.


title: Linjaorganisaatio

text: Sotilasorganisaatioissa ja poikkeusoloissa linjaorganisaatio ja siihen liittyvä esimies- ja alaistehtävät mahdollistavat nopean päätöksenteon ja niiden toimeenpanon poikkeuksellisissa olosuhteissa.


title: Linjaorganisaatio

text:
Linja-esikuntaorganisaatio on linjaorganisaatiosta kehittynyt organisaatiorakenne, jossa johdon apuna on
asiantuntijoista koostuva esikuntaelin. Esikunta on kuitenkin sivuelin, jolla ei ole oikeutta antaa määräyksiä, vaan vain neuvoja ja ohjeita. Linja-esikuntaorganisaatiossa vaikeuksia voivat aiheuttaa ohjeiden ja käskyjen erottaminen toisistaan, koska usein ohjeet koetaan asiantuntijana toimivan lähettäjän auktoriteetin vuoksi käskyiksi.


title: Hilbertin hotelli

text: Matematiikassa Hilbertin hotelli on paradoksi, jolla pyritään havainnollistamaan äärettömyyden käsitettä. Ongelma kuuluu seuraavasti: Hotellissa on numeroituvasti äärettömän monta huonetta ja hotelli on varattu täyteen. Hotelliin saapuu numeroituvasti äärettömän monta uutta matkailijaa. Voidaanko uudetkin matkailijat majoittaa hotelliin?


title: Hilbertin hotelli

text: Toisin kuin äärellisten hotellien tapauksessa, hotellin omistajalla on tarjota majapaikka myös uusille turisteille. Hän voi kehottaa jo majoittuneita matkailijoita siirtymään huoneesta numero "n" huoneeseen "2n". Uudet vieraat hän voi majoittaa huoneisiin, joilla on pariton numero.


title: Playa de las Américas

text: Playa de las Américas on Kanariansaarten Teneriffan etelärannikolla sijaitseva turistikylä, joka kuuluu Aronan kuntaan. Paikalliset asuvat vieressä olevassa Los Cristianos -nimisessä kylässä, joka on myös turistikylä. Itse Américasissa asuu myös jonkin verran paikallisia.


title: Playa de las Américas

text: Playa de las Américas on suosittu lomakohde, johon Suomestakin järjestetään paljon matkoja. Américaksessa on kolme hiekkarantaa: turistien suosima Playa de las Vistas (joka on puoliksi Los Cristianosin puolella), Playa del Bobo ja Playa de Troya, joka on suosittu varsinkin nuorten keskuudessa.


title: Playa de las Américas

text: Américas elää kokonaan turisteista, mikä näkyy muun muassa kylän myymälöissä, jotka eivät vietä siestaa kuten Los Cristianoksessa tai muissa kylissä. Turistipuodit ovat usein avoinna koko päivän ja loma-aikoinakin.


title: Playa de las Américas

text: Playa de las Américakseen järjestävät matkoja Tjäreborg, TUI Finland, Lomamatkat, Aurinkomatkat ja Easyloma.fi.


title: Mikko Hyyrynen

text: Mikko Hyyrynen (s. 1. marraskuuta 1977 Lappeenranta) on suomalainen jalkapalloilija ja jalkapallovalmentaja. Hän on pelipaikaltaan hyökkääjä.


title: Mikko Hyyrynen

text: Hyyrynen aloitti Veikkausliiga-uransa FC Lahdessakaudella 2001, tehden ensiesiintymisensä 22. huhtikuuta 2001 Valkeakosken Hakaa vastaan pelatussa ottelussa. Lahdesta hän siirtyi vuonna 2002 Ykkösessä pelanneeseen TPS:aan, joka sittemmin tosin nousi kyseisen kauden päätteeksi Veikkausliigaan. Hyyrynen edusti TPS:aa viisi kautta ennen siirtymistään Myllykosken Palloon kaudeksi 2007. Sieltä matka jatkui kahdeksi kaudeksi FF Jaroon. Kausi 2008 oli maalien muodossa Hyyryselle menestyksekäs, sillä hän voitti Iltalehden leijonapörssin ja oli yhdellätoista maalillaan liigan kolmanneksi paras maalintekijä.


title: Mikko Hyyrynen

text: Hyyrynen siirtyi kaudeksi 2010 JJK:hon, jonka kanssa hän teki kahden vuoden sopimuksen marraskuussa 2009. Hän pelasi Jyväskylässä kaksi kautta ja saavutti sinä aikana yhden pronssimitalin vuonna 2011. Kaudeksi 2012 hän palasi jälleen Turun Palloseuraan, voittaen ensimmäisenä vuotenaan jälleen pronssia.


title: Mikko Hyyrynen

text: Hyyrynen on pelannut kaksi ottelua Suomen A-maajoukkueessa.


title: Mikko Hyyrynen

text: Vuonna 2013 Hyyrynen aloitti TPS:ssa pelaamisen ohella valmennustehtävissä, kun hän valmensi seuran yhteistyöseura Åbo IFK:ta Kakkosessa. Kaudeksi 2014 hän siirtyy TPS:n A-juniorien päävalmentajaksi.


title: Toimintokohtainen organisaatio

text: Toimintokohtainen organisaatio tai toiminto-organisaatio tai funktionaalinen organisaatio on organisaatiorakenne, jonka määräävät ne toiminnot, joita yrityksessä tai yhteisössä on olemassa. Sitä käytetään paljon muun muassa kauppaliikkeissä, varsinkin tavarataloissa, joissa jako eri toimintoihin tapahtuu luontevasti tuoteryhmittäin. Suuressa tavaratalossa tuotteiden löytäminen vaatisi asiakkaalta kohtuutonta vaivaa ellei tuotteita olisi järjestetty eri osastoihin ja osastoissa eri tuoteryhmiin.


title: Toimintokohtainen organisaatio

text: Toimintokohtaisessa organisaatiossa toimijoilla on useampia suoria esimiehiä, joista jokainen vastaa oman erikoisalansa toiminnasta. Toimintokohtainen organisoituminen perustuu siis erikoistumiselle. Sen haittana ovat, että se suosii autoritaarista johtamistyyliä ja on muutosherkkyydeltään heikko. Tieto kulkee helposti vain ylhäältä alas, esimiehiltä alaisille, ja synergia eri toimintojen välillä on heikkoa. Päätöksenteko on keskitetty ylimmälle johdolle.


title: Toimintokohtainen organisaatio

text: Toiminto-organisaatio juontaa juurensa 1900-luvun alun Henry Fordin ja Frederick Winslow Taylorin ajatuksiin, joiden keskiössä olivat mekanistinen lähestymistapa, yksityiskohtainen työnjako ja tehokas valvonta, joka korosti johdon kyvykkyyttä. Suomen julkisella sektorilla tämä organisaatiomalli alkoi yleistyä 1960-luvulla.


title: Toimintokohtainen organisaatio

text: Matriisiorganisaatio on yhdistelmä linja- ja toimintokohtaisesta organisaatiomallista.


title: Fosfolipidi

text: Fosfolipidit ovat eräs lipidien alaluokka. Fosfolipideissä kolmihiilisen glyserolimolekyylin kahteen hiileen on esteröitynyt rasvahappo ja kolmanteen hiileen fosforihappo. Fosforihappoon on lisäksi esteröitynyt vielä toinen alkoholi, esimerkiksi aminoalkoholi koliini. Fosfolipidit ovat erittäin tärkeä rakennekomponentti biologisissa membraaneissa, esimerkiksi solukalvolla.


title: Fosfolipidi

text: Fosfolipidimolekyylin rakenne saa aikaan tiettyjä ominaisuuksia, joilla on suuri merkitys sen toiminnalle. Rasvahappopään kaksi pitkää poolitonta hiiliketjua muodostavat molekyylin hydrofobisen eli vettähylkivän pään ja polaarinen fosfaattipää alkoholeineen puolestaan hydrofiilisen, joten molekyyli on näin ollen amfipaattinen. Fosfolipidin toinen pää siis on vesihakuinen ja toinen vesipakoinen. Tällainen rakenne saa aikaan sen, että vedessä ollessaan molekyylit muodostavat kaksoiskalvon, missä hydrofobiset päät ovat toisiaan vasten kalvon sisäpuolella ja hydrofiiliset fosfaattipäät kalvon ulkopuolella vesipitoisessa ympäristössä. Kalvon rakenteen pitävät paikallaan ei-kovalentit voimat, kuten hydrofobiset vuorovaikutukset ja van der Waalsin voimat.


title: Kilpailu

text: Kilpailu on tapahtuma, jossa kukin osanottaja pyrkii suoriutumaan jostain tehtävästä tai tavoitteesta paremmin kuin toiset osanottajat. Sanaa "kilpailu" käytetään muun muassa biokemian, talouden, ekologian, ekonomian, musiikin, politiikan ja urheilun alueella. Kilpailua voidaan käydä kahden tai useamman osapuolen välillä, kuten elämänmuotojen, järjestelmien, yksilöiden tai joukkueiden välillä.


title: Kilpailu

text: Kilpailua käydään useista eri syistä, esimerkiksi luonnossa lajit kilpailevat olemassaolostaan ja liiketaloudessa yritykset kilpailevat asiakkaista. Joissakin kilpailuissa, kuten urheilussa, voittaja tai voittajat saavat palkintoja, kuten rahaa, kunniakirjoja, mitaleita tai pokaaleita.


title: Ardennes

text: Ardennes on Ranskan departementti numero 08. Koillis-Ranskassa sijaitseva departementti on saanut nimensä Ardennien vuoristoalueen mukaan, ja se kuuluu Champagne-Ardennen hallintoalueeseen. Ardennes on yksi Ranskan alkuperäisistä, 1790 perustetuista departementeista. Vuonna 2005 siellä eli noin 287 000 asukasta.


title: Ardennes

text: Ardennesia ympäröivät Ranskan departementit Meuse, Marne ja Aisne sekä pohjoisessa Belgia. Koska alue sijaitsee Ardennien ylängöllä, alueella on paljon tiheitä metsiä. Alueen tärkein joki on Maas.


title: Fotiino

text: Fotiino () on supersymmetristen teorioiden ennustama hypoteettinen hiukkanen. Fotiino on yksi gaugiinoista.


title: Fotiino

text: Fotiino voidaan jossain mielessä ajatella olevan fotonin supersymmetrinen kumppani eli ns. superpartneri, jonka spin on ½. Kenttien sekoittumisesta johtuen fotiino ei kuitenkaan ole samalla tavalla fysikaalinen hiukkanen kuin fotoni, mutta löyhästi ajatellen keveimmän neutraliinon voidaan ajatella vastaavan fotiinoa. Tässä kontekstissa fotiino on neutraali hiukkanen ja sitä pidetään ehdokkaana myös supersymmetrisen teorian kevyimmäksi hiukkaseksi (LSP), joka joissain malleissa on hajoamaton.


title: Tuusulan puolesta

text: Tuusulan puolesta ry (Tupu) on tuusulalainen 28. lokakuuta 2003 perustamiskokouksensa pitänyt yhdistys, joka osallistui kunnallisvaaleihin 2004 ja joka saavutti 14 valtuustopaikkaa. Yhdistyksen perustamisen motiivina oli kunnallisen päätöksenteon keskittyminen kahteen kunnanvaltuustoryhmään.


title: Academia Latinitati Fovendae

text: Academia Latinitati Fovendae on kansainvälinen, vuonna 1967 perustettu järjestö, jonka jäsenet ovat latinan opettajia ja tukijoita. Järjestön päätavoite on lisätä kiinnostusta latinaa ja sen opiskelua, latinankielistä kirjallisuutta ja Rooman kulttuuria kohtaan.


title: Academia Latinitati Fovendae

text: Järjestö on pitänyt vuodesta 1966 lähtien useita maailmankongresseja ympäri maailmaa. Elokuussa 1997 järjestö piti maailmankongressinsa Jyväskylässä.


title: Academia Latinitati Fovendae

text: Järjestön pääkonttori sijaitsee Roomassa.


title: Éric Cantona

text: Éric Daniel Pierre Cantona (s. 24. toukokuuta 1966 Pariisi, Ranska) on entinen ranskalainen jalkapalloilija. Cantona oli pelipaikaltaan hyökkääjä. Lempinimillä ”Gallian kukko” ja ”Le King” (”Kuningas”) tunnettua Cantonaa pidetään yhtenä maansa kaikkien aikojen parhaista jalkapalloilijoista. Hän oli ominaisuuksiltaan monella tapaa lähes täydellinen pelaaja: kookas ja voimakas, mutta silti taitava ja ketterä. Cantona muistetaan myös valtavasta itseluottamuksestaan.


title: Éric Cantona

text: Ammattilaisuransa 1980-luvun puolivälissä aloittanut Cantona ehti edustaa kotimaassaan Auxerrea, Martiguesia, Marseillea, Bordeaux’ta, Montpellier’ta ja Nîmesiä. Syynä tasaisin väliajoin tapahtuneisiin seuranvaihtoihin oli Cantonan temperamentti, jonka vuoksi hänellä oli suuria vaikeuksia tulla toimeen seurajoukkueissaan. Tulinen luonne näkyi myös maajoukkueessa. 1980-luvun lopussa, Henri Michelin ollessa maajoukkueen päävalmentaja, kaksikolle tuli pahoja erimielisyyksiä ja Cantona oli vuoden verran poissa edustustehtävistä. Koska arvostus jäi kotimaassa pieneksi, ei maaotteluita kertynyt hänelle lopulta kuin 43 ja maaleja niissä 19. MM-kisoissa Cantona ei pelannut ollenkaan.


title: Éric Cantona

text: Vuosina 1988-1992 maajoukkueen valmentajana toiminut entinen huippupelaaja Michel Platini, jonka alaisuudessa Cantona oli ollut ”Les Bleusin” tärkeimpiä pelaajia, suositteli kotimaahansa ja ongelmiinsa turhautuneelle, ensimmäisen kerran jo 25-vuotiaana uransa lopettaneelle tähtihyökkääjälle maiseman vaihtoa ja muuttoa Englantiin. Cantona noudatti ohjetta ja siirtyi vuonna 1992 Leeds Unitediin, jossa hän voitti heti mestaruuden. Jo seuraavaksi kaudeksi Cantona siirtyi yhteen maailman suurimmista seuroista, Manchester Unitediin. Vuosien 1992–1997 aikana hän nousi seuran suurien legendojen joukkoon. Noina vuosina Manchester United voitti neljä liigamestaruutta ja kaksi kertaa FA Cupin.


title: Éric Cantona

text: Cantonan uran mustin hetki osui vuoteen 1995, kun Manchester United oli pelaamassa ottelua Lontoossa Crystal Palacea vastaan. Cantona sai punaisen kortin, ja kävellessään pois kentältä hän potkaisi kungfu-tyylisellä potkulla kotijoukkueen kannattajaa Matthew Simmonsia rintakehään. Cantona väitti miehen solvanneen häntä, mutta myöhemmin käydyssä oikeudenkäynnistä Simmons kertoi vain huutaneensa ”Ennenaikainen suihku sinulle, hieno ranskalainen ystäväni”. Teostaan Cantona sai rangaistukseksi seitsemän kuukauden pelikiellon ja 120 tuntia yhdyskuntapalvelua. Oikeudenkäynnistä poistuessaan ”Gallian kukko” tokaisi legendaariseksi muodostuneen lauseensa: ”When the seagulls follow the trawler, it is because they think sardines will be thrown into the sea.” (”Kun lokit seuraavat troolaria, se johtuu siitä, että ne odottavat sardiineja heitettävän mereen.”)


title: Éric Cantona

text: Peliuran päätyttyä Cantona on tehnyt paljon yhteistyötä häntä jo aktiiviuran aikana sponsoroineen urheiluvälineyhtiö Niken kanssa. Hän on esiintynyt monissa yhtiön mainoksissa ja oli tärkeässä osassa muun muassa ennen vuoden 2006 MM-kisoja lanseeratussa Joga Bonito -mainoskampanjassa.


title: Éric Cantona

text: Cantona on myös aloitellut uraa näyttelijänä. Hän on näytellyt muun muassa Monsieur de Foix’n roolin Shekhar Kapurin vuonna 1998 ensi-iltansa saaneessa elokuvassa "Elisabet" sekä itseään elokuvassa "Looking for Eric".


title: Éric Cantona

text: Lokakuussa 2010 Cantona ehdotti Youtube-videossa "vallankumousta ilman aseita tai verta". Cantonan mukaan ihmisten tulisi nostaa kaikki rahansa pankeista pois rangaistakseen pankkeja niiden osallisuudesta kansainväliseen finanssikriisiin. Asian ympärille kehittyi nopeasti Facebook-ryhmä, joka kehotti ihmisiä nostamaan kaikki rahansa pankeista 7. joulukuuta 2010. Cantona oli kommentoinut olleensa menossa pankkiin tuolloin.


title: Éric Cantona

text: Cantona ilmoitti olevansa käytettävissä Ranskan presidentiksi huhtikuun 2012 vaaleissa.


title: Éric Cantona

text: Cantona on pelannut myös beachfutista Ranskan maajoukkueessa. Hän oli mukana voittamassa MM-kultaa Rio de Janeirosta vuonna 2005.


title: Kevyin supersymmetrinen hiukkanen

text: Kevyin supersymmetrinen hiukkanen on geneerinen erityisnimitys hypoteettiselle hiukkaselle supersymmetrisissä teorioissa. Useimmiten hiukkaseen viitataan nimityksellä LSP (Lightest Supersymmetric Partner).


title: Kevyin supersymmetrinen hiukkanen

text: Nimensä mukaisesti LSP on kevyin supersymmetristen teorioiden ennustama hiukkanen. LSP saattaa muodostaa suurimman osan galakseissa havaitusta pimeän aineen massasta. Useimmissa supersymmetrisissä malleissa kevein supersymmetrinen hiukkanen on neutraliino, joka on sekoitus Z-bosonin, fotonin ja neutraalin Higgsin bosonin superpartnereista (zino, fotiino ja kaksi higgsiinoa).


title: Amelle Berrabah

text: Amelle Berrabah (s. 22. huhtikuuta 1984) on englantilaisen tyttöbändin Sugababesin uusin jäsen. Hän pääsi bändiin Mutya Buenan lähdetty siitä henkilökohtaisista syistä.


title: Amelle Berrabah

text: Ennen Sugababesiin liittymistä Amelle esiintyi siskonsa Samiyan kanssa duona nimeltä Boo2, silloin hän kutsui itseään Emmaksi.


title: Amelle Berrabah

text: Amellesta tuli kolmas Sugababe joulukuussa 2005. Hänen ensimmäinen singlensä bändin kanssa oli uudelleenäänitys kappaleesta "Red Dress". Sugababes julkaisi Amellen liittymisen jälkeen neljännen albuminsa "Taller In More Ways" uudelleen uusilla kuvilla varustettuna ja Amellen kanssa kolme raitaa ("Red Dress", "Follow Me Home" ja "Gotta Be You") uudelleen levytettynä. Lisäksi uudelleenjulkaisulla oli uusi kappale, "Now You're Gone", jonka Amelle kirjoitti yhdessä Sugababesin jäsenten Keisha Buchananin ja Heidi Rangen kanssa. Seuraava single, jolla Amelle oli mukana oli kesäkuussa 2006 julkaistu "Follow Me Home".


title: Amelle Berrabah

text: Sugababes julkaisi marraskuussa 2006 kokoelmalevyn (Overloaded: The Singles Collection), jolla Amelle oli mukana kolmella raidalla.


title: Amelle Berrabah

text: Joulukuussa 2007 Sugababes julkaisi viidennen kokopitkän albumin "Change" jonka ensimmäinen single "About You Now" nousi heti brittilistan kärkeen. Levyn toisena singlenä on julkaistu nimibiisi "Change".


title: Turun Tähtituotanto

text:
Turun Tähtituotanto Oy on levykustannukseen ja ohjelmapalvelujen tuottamiseen erikoistunut yhtiö, jonka on perustivat turkulaiset Ari Hakulinen ja Rauno Lepistö vuonna 1989 Anneli Saariston "La Dolce Vita" -projektia varten. Vuonna 1999 julkaistiin ensimmäinen Sointu juhlalevysarjan ensimmäinen osa, jolla on vanhoja Sointu-levymerkin savikiekkoja. Myös jokavuotisen Sointu-konsertin järjestäminen uudenvuodenaattona Turussa kuuluu asiaan.
Turun Tähtituotanto tekee laajaa yhteistyötä Artie Musicin kanssa.


title: Bob Francis

text: Bob Francis (s. 5. joulukuuta 1958 North Battleford, Saskatoon, Kanada) on kanadalainen jääkiekkoilija ja jääkiekkovalmentaja.


title: Bob Francis

text: Pelaajaurallaan Francis pelasi 244 ottelua IHL-liigassa ja 14 peliä NHL:ssä Detroit Red Wingsissä.


title: Bob Francis

text: NHL:ssä Francis toimi Boston Bruinsin apuvalmentajana vuosina 1997–1999 ja Phoenix Coyotesin päävalmentajana vuosina 1999–2004. Vuonna 2002 hänet valittiin NHL:n vuoden valmentajaksi. Vuonna 2006 hän teki kahden vuoden sopimuksen SM-liigaseura HIFK:n kanssa, mutta sai potkut jo joulukuussa 2006. Potkujen syynä oli Francisin alkoholin käyttö.


title: Espoon Sitoutumattomat

text: Espoon Sitoutumattomat on Espoon kunnallispolitiikassa vaikuttava ryhmittymä, joka on koonnut yhteen sitoutumattomia ja pienten puolueiden toimijoita. Enimmillään sitoutumattomat ovat saaneet Espoon kaupunginvaltuustoon viisi edustajaa ensimmäisissä vaaleissaan 1992.


title: Espoon Sitoutumattomat

text: Vuosina 2001–2008 Espoon sitoutumattomien ryhmässä vaikutti Perussuomalaisten puheenjohtaja Timo Soini. Kunnallisvaaleissa 2008 Perussuomalaiset asettivat oman listansa eikä erillistä sitoutumattomien listaa muodostettu. Perussuomalaisten listalla olleista 21:stä Espoon Sitoutumattomien ehdokkaasta valittiin valtuustoon kaksi. Keväällä 2012 yhdistyksen hallitus hylkäsi esityksen yhteisestä listasta Perussuomalaisten kanssa tulevissa vaaleissa. Valtuutettu Kurt Byman ajoi kuitenkin yhteistyölinjaa, ja vei sen läpi, jolloin puheenjohtaja Mikko Björklund ja toinen hallituksen jäsen erosivat tehtävistään.


title: Mike Ness

text: Mike Ness (oik. Michael James Ness, s. 3. huhtikuuta 1962 Stoneham, Massachusetts) on yhdysvaltalainen muusikko ja Social Distortionin kitaristi, laulaja, pääasiallinen kappaleiden kirjoittaja sekä ainoa alkuperäisjäsen.


title: Mike Ness

text: Nessin sooloalbumit poikkeavat kantri- ja perusrock-musiikillaan paljon Social Distortionin musiikista. Sooloalbumit julkaistiin puolen vuoden välein. Aluvuosina hän soitti Gibson SG kitaraa, nykyään Mike soittaa Gibson Les Paul kitaraa, jossa on "Orange County" teksti.


title: Cat 1 (albumi)

text: Cat #1 on yhdysvaltalaisen, KISS-yhtyeestä tunnetuksi tulleen Peter Crissin vuonna 1994 julkaistu albumi. Myös KISS-yhtyeestä tunnettu Ace Frehley vierailee levyllä soittaen soolokitaraa kappaleissa "Bad Attitude", "Walk The Line" ja "Blue Moon Over Brooklyn".


title: Hemidesmosomi

text: Hemidesmosomi eli puolidesmosomi on mekanismi, joka liittää epiteelin tyvisolukerrosta alla olevaan tyvikalvoon.


title: Hemidesmosomi

text: Epiteelisolun soluliman puolella hemidesmosomin rakenne muistuttaa desmosomia: epiteelisolun solukalvoon liittyy selvä liitosproteiinien muodostama paksunnos, johon solun tukirangan keratiinin muodostamat välikokoiset säikeet kiinnittyvät. Vaikka hemidesmosomit kytkeytyvät desmosomien tapaan solun tukirankaan, niissä ei ole desmosomeille tyypillisiä molekyylejä, kuten desmoplakiineja ja desmogleiineja. Solukalvon lävistävä ja tyvikalvoon kiinnittyvä proteiini on hemidesmosomissa integriini-niminen transmembraaniproteiini. Solun sisällä alfa4-integriini kiinnittyy keratiinifilamentteihin plektiini-nimisen proteiinin välityksellä ja tyvikalvolla beta6alfa4-integriini tyvikalvon rakenneproteiiniin, laminiiniin. Näin syntyy mekaanisesti kestävä sidos. Integriinit mahdollistavat myös viestinvälityksen esimerkiksi solunjakaantumisen, erilaistumisen tai apoptoosin yhteydessä.


title: Hemidesmosomi

text: Toinen hemidesmosomin rakenteen kannalta tärkeä kalvoproteiini on tyypin XVII kollageeni (bullous pemfigoidi-antigeeni 180, eli BP180). Se kiinnittyy solun sisällä keratiineihin BP230-nimisen proteiinin välityksellä.


title: Hemidesmosomi

text: Tauteja, joiden syynä on DNA-muutokset hemidesmosoia muodostavien proteiinien geenien kohdalla, kutsutaan epidermolysis bullosa -tautiryhmäksi. Jos yksilönkehityksen aikana tapahtuu synnynnäinen mutaatio missä tahansa hemidesmosomia muodostavassa proteiinissa, se johtaa taipumukseen muodostaa ihoon rakkuloita. Samoin vaikuttavat näitä proteiineja vastaan muodostuvat autovasta-aineet.


title: Si Monumentum Requires, Circumspice

text: Si Monumentum Requires, Circumspice on ranskalaisen black metal -yhtyeen Deathspell Omegan kolmas studioalbumi. Se on yhtyeen ensimmäinen avantgardempi ja progressiivisempi julkaisu, jollaista tyyliä yhtye on noudattanut kyseisestä levystä lähtien. Albumin sanoituksetkin ovat hyvin teologisia, toisin kuin suurimmalla osalla muista black metal -yhtyeistä, joiden sanoitukset ovat sanomaltaan selvästi suoraviivaisempia.


title: Si Monumentum Requires, Circumspice

text: Kappale "Drink the Devil's Blood" on uudelleenäänitetty versio debyytin "Infernal Battles" kappaleesta.


title: Demetrios

text: Demetrios () on kreikkalainen nimi, joka voi viitata seuraaviin henkilöihin:


title: Led Zeppelin BBC Sessions

text: Led Zeppelin BBC Sessions on rockyhtye Led Zeppelinin vuonna 1997 julkaistu live-kokoelma, joka sisältää radioyhtiö BBC:n musiikkiohjelmia varten äänitettyjä yhtyeen esiintymisiä vuosilta 1969–1971.


title: Muotoilija (AMK)

text: Muotoilija (AMK) on kulttuurialan ammattikorkeakoulututkinnon tutkintonimike. Tutkinnon laajuus on 240 opintopistettä. Tutkinto suoritetaan muotoilun koulutusohjelmassa, ja opinnot kestävät 4 vuotta. Muotoilun koulutusohjelmassa yhdistyvät käsi- ja taideteollisuus, teollinen muotoilu ja käsityö. Koulutusohjelman suuntautumisvaihtoehdot ja painotukset vaihtelevat eri ammattikorkeakouluissa.


title: Muotoilija (AMK)

text: Muotoilijat työskentelevät yleensä taideteollisuudessa ja kulttuurielämän palveluksessa. Tyypillisiä työtehtäviä ovat tuotesuunnittelu, tuotteiden valmistus ja markkinointi sekä asiantuntija- ja esimiestehtävät. Koulutus antaa myös valmiudet itsenäisenä yrittäjänä toimimiseen.


title: Solun tukiranka

text: Solun tukiranka eli sytoskeletoni muodostuu pääosin kolmenlaisista rakenteista, aktiini- eli mikrofilamenteista, mikrotubuluksista ja välikokoisista säikeistä. Tukiranka vahvistaa solun rakennetta hauraan solukalvon alla ja muualla solussa. Säikeet mahdollistavat muun muassa solun liikkumisen ja muodonmuutokset sekä organisoivat solun sisäosia järjestäen soluelimiä eri puolille sytoplasmaa. Lisäksi solun tukirangan tehtäviin kuuluu solunsisäinen ja solujen välinen viestinvälitys sekä tumasukkulan muodostaminen. Solu säätelee tukirankaansa lukuisten erilaisten säätelyproteiinien välityksellä.


title: Solun tukiranka

text: Monien erikoistuneiden solujen toiminnot perustuvat solun tukirankaan. Tukiranka mahdollistaa esimerkiksi valkosolujen samoin kuin amebojenkin ryömimisen. Lihassolujen supistuminen ja siittiön uiminen perustuvat tukirankaan. Tukiranka ohjaa myös kasvisolun kasvua.


title: Solun tukiranka

text: Eri tukirangan rakenteiden luokittelu perustuu tukirangan muodostavien säikeiden rakenteeseen. Erityyppiset säikeet koostuvat erilaisista proteiineista ja palvelevat erilaisissa tehtävissä. Säikeet ovat usein dynaamisia. Esimerkiksi aktiinifilamentit voivat helposti hajota yksittäisiksi proteiineiksi ja kokoontua säikeiksi taas uudelleen. Dynaamisuus mahdollistaa solun nopean muodonmuutoksen ja reagoinnin.


title: Solun tukiranka

text: Aktiinifilamentit/Mikrofilamentit


title: Solun tukiranka

text: Aktiinifilamentit koostuvat aktiiniproteiinista. Aktiiniproteiinit muodostavat joustavia pitkiä kaksoiskierteisiä säikeitä. Näitä säikeitä esiintyy kimppuina tai verkostoina kaikkialta solussa. Erityisesti aktiinifilamenttejä on solukalvon sisäpinnalla. Aktiinifilamentit mahdollistavat solun ryömimisen valejaloilla ja lihasten supistumisen.


title: Solun tukiranka

text: Mikrotubulukset


title: Solun tukiranka

text: Mikrotubulukset koostuvat α- ja β-tubuliinidimereistä. Värekarvat ja bakteerimoottori ovat muodostuneet mikrotubuluksista. Mikrotubulukset osallistuvat vesikkeleiden ja soluelinten kuljetukseen solussa ja tumasukkulan muodostamiseen. Mikrotubulukset ovat hyvin dynaamisia eli niiden rakenne on alituisesti kasvamassa tai kutistumassa.


title: Solun tukiranka

text: Välikokoiset säikeet


title: Solun tukiranka

text: Välikokoisia säikeitä muodostavien proteiinien kirjo on huomattavasti laajempi: ne voivat muodostua esimerkiksi keratiinista, vimentiinistä tai lamiineista. Säietyypit voidaan osin erottaa toisistaan myös koon perusteella. Välikokoisista säikeistä muodostuu muun muassa tumakalvon sisäpuolen verkosto eli tumalevy, hiukset ja kynnet. Välikokoiset säikeet vastaavat myös hermosolun aksonin pitenemisestä. Välikokoiset säikeet muodostavat vahvoja levyjä, jotka kestävät hyvin taipumista.


title: Solun tukiranka

text: Monien myrkkyjen vaikutukset perustuvat solun tukirangan häirintään. Tällaisia myrkkyjä tuottavat monet kasvit, sienet ja sienieläimet. Esimerkiksi latrunkuliini on "Latrunculia magnifica" sienieläimen myrkkyä, joka sitoutuu aktiiniin ja estää aktiinisäikeiden kasvun. Kavalakärpässienen falloidiini taas vakauttaa aktiinisäikeitä, jolloin ne menettävät kykynsä hajaantua yksittäisiksi aktiiniproteiineiksi. Yksi ensiapukeino falloidiinimyrkytykseen on syödä suuri määrä raakaa lihaa. Liha sisältää runsaasti aktiinia, johon myrkky sitoutuu.


title: Solun tukiranka

text: Monilla tubuliiniin sitoutuvilla myrkyillä on myös lääketieteellistä arvoa. Eräästä krookuksesta saatava myrkky, kolkisiini, sitoutuu solun vapaaseen tubuliiniin. Sidottu tubuliini ei pysty esimerkiksi muodostamaan tumasukkulaa, jolloin solunjakautuminen pysähtyy. Kolkisiinia käytetäänkin solunjakautumisen tutkimisessa. Kolkisiinia voidaan käyttää kemoterapiassa, sillä jatkuvasti jakautuvat syöpäsolut ovat herkempiä kolkisiinille kuin useimmat muut solut.


title: Solun tukiranka

text: Yleisesti laboratorioissa käytetty kemikaali akryyliamidi vahingoittaa välimittaisia säikeitä, minkä vuoksi reagenssia käsiteltäessä on käytettävä suojakäsineitä.


title: Lupe Fiasco

text: Lupe Fiasco (oikealta nimeltään Wasalu Muhammad Jaco, s. 16. helmikuuta 1982 Chicago, Illinois) on yhdysvaltalainen hip hop -artisti. Hänen esikoisalbuminsa "Lupe Fiasco's Food & Liquor" oli ehdolla Grammy-palkinnon saajaksi kolmessa sarjassa.


title: Lupe Fiasco

text: Lupe kasvoi Chicagossa ja hän oli nuorin yhdeksänlapsisen perheensä lapsista. Hän aloitti rapmusiikin tekemisen ollessaan kahdeksannella luokalla, jolloin hän oli 17-vuotias. Kasvaessaan hän sai lempinimen Lu, joka on viimeinen tavu hänen ensimmäisestä etunimestään. Lupe-lempinimen hän otti high school -aikaisen ystävänsä nimestä.


title: Lupe Fiasco

text: Epic Records hankki Lupe Fiascon ryhmään Da Pak. Soolouralleen hänet hankki Artista Records. Vähän ajan päästä Lupe vieraili Tha Raynen singleillä "Kiss Me" ja "Didn't You Know". Lupe julkaisi myös monia mixtapeja. Vuonna 2004 Atlantic Records hankki Lupe Fiascon Artista Recordsin tehtyä konkurssin.


title: Lupe Fiasco

text: Rap-muusikko ja Def Jam Recordingsin omistaja Jay-Z ehdotti Lupelle, että hän tulisi levy-yhtiö Roc-A-Fellaan kahden albumin ajaksi (The Blueprint ja The Black Album), mutta Lupe kieltäytyi, koska hän oli juuri aloittanut 1st & 15th -levy-yhtiön alaisena. Vuonna 2006 hän julkaisi singlen "Kick, Push". 19. syyskuuta 2006 hän julkaisi ensimmäisen kaupallisen albuminsa "Lupe Fiasco's Food & Liquor". Samana vuonna Lupe äänestettiin CQ-lehdessä "Break Out Man of the Yeariksi". Hän kuuluu myös Childs Rebel Soldier (CRS) -nimiseen yhtyeeseen. CRS:ään kuuluu Lupen lisäksi rap-muusikot Kanye West ja Pharrell Williams.


title: Lupe Fiasco

text: Lupe Fiasco julkaisi toisen studioalbuminsa "Lupe Fiasco's The Cool" 18. joulukuuta 2007. Se sijoittui ilmestymisviikollaan sijalle 15 Billboard 200 -listalla ja myi 143 407 kappaletta. Seuraavalla viikolla albumi nousi sijalle 14. Albumin hitiksi muodostui singlenä julkaistu "Superstar". Se muun muassa sijoittui Billboard Hot 100 -listalla kymmenenneksi. Singlellä vierailee folkmuusikko Matthew Santos. Albumin muut singlet olivat "Hip Hop Saved My Life" ja "Paris, Tokyo".


title: Lupe Fiasco

text: 8. maaliskuuta 2011 julkaistiin Lupe Fiascon kolmas studioalbumi "Lasers". Albumilta on julkaistu tähän asti singlet "The Show Goes On" ja "Words I Never Said".


title: Lupe Fiasco

text: Tammikuussa 2006 Reebok pyysi Lupea mainostamaan "O.G" kenkää.


title: Lupe Fiasco

text: Lupe Fiasco on avoin islaminuskostaan:


title: Lupe Fiasco

text: Fiasco sanoo: "No, synnyin muslimiksi, joten islamilla on osa elämässäni ja kaikessa, mitä teen, tiettyyn rajaan asti. En ole islamin "julistepoika"... Minulla on virheeni ja sellaista, joten en oikeastaan pidä kaikkea sitä hihassani... En mene klubeille, en juo, en polta, tiedätkö minun koko - koko bändäri-tilanne on pysäytetty."


title: Jussi Eskola

text: Jussi Eskola (s. 1973) on suomalainen vapaa urheilutoimittaja, valokuvaaja ja kirjailija. Jalkapalloon sekä kirjoittamisessa että valokuvauksessa erikoistunut Eskola on kirjoittanut sekä yksin että yhdessä muiden asiantuntijoiden kanssa useita jalkapalloa käsitteleviä teoksia. Hän on toiminut myös kääntäjänä, hän on kääntänyt Alex Bellosin kirjoittaman kirjan "Futebol - Brasilialainen elämantapa" englannista suomeksi (alkuteos "Futebol - The Brasilian Way of Life"). Suomesta löytyy myös samana vuonna syntynyt toinen samanniminen urheilutoimittaja. Hän puolestaan työskentelee Yleisradiossa.


title: Demetrios Mirhanvuodattaja

text: Suurmarttyyri Demetrios Mirhanvuodattaja ("Thessalonikalainen", ) vaikutti Kreikassa 200-luvun lopussa ja 300-luvun alussa. Hän kuoli keisari Galeriuksen (305–311) aikana.


title: Demetrios Mirhanvuodattaja

text: Demetrios kohosi sotilaana sotajoukkojen komentajaksi ja Kreikan prokonsuliksi. Ilmiannon vuoksi Demetrios joutui kristittynä vangituksi ja heitettiin vankilaan. Vuonna 306 sotilaat tappoivat Demetrioksen pistämällä keihään hänen sydämeensä.


title: Demetrios Mirhanvuodattaja

text: Pyhä Demetrios on Thessalonikin kaupungin suojeluspyhä ja hänen muistoaan kunnioitetaan kaupungissa monin tavoin. Kaupungissa sijaitsee Pyhän Demetrioksen kirkko, jossa säilytetään hänen pyhäinjäännöksiään. Ortodoksinen kirkko kunnioittaa pyhän Demetrioksen muistoa vuosittain lokakuun 26. päivänä.


title: Humus

text:
Humus (lat. = maa, maaperä) eli "mullas" tai humusaineet on tummaa, eloperäistä eli orgaanista ainetta. Humusaineet esiintyvät vedessä liukoisena, kolloideina sekä kiinteässä muodossa. Humusaineet jaetaan yleensä kolmeen osaan: humushappoihin, fulvohappoihin ja humiineihin. Humus muodostuu eloperäisten ainesten maatumisesta ja kasvien muuttumisesta kangasturpeeksi. Humusta syntyy esimerkiksi kompostoinnista. Humusta esiintyy myös soiden läheisten järvien ja jokien vedessä, kun humus huuhtoutuu joen mukana järveen ja värjää veden tummanruskeaksi. Soilta tuleva humuksen värjäämä vesi on kuitenkin kirkasta, toisin kuin savialueiden järvien vesi, joka on sameaa ja vaaleamman ruskeaa.
Suomen järvistä valtaosa on humuspitoisia.


title: Common

text: Lonnie Rashid Lynn, Jr. (s. 13. maaliskuuta 1972), taiteilijanimeltään Common (aikaisemmin Common Sense), on yhdysvaltalainen rap-artisti. Chicagosta kotoisin oleva Common on tehnyt levyjä vuodesta 1992 lähtien. Hänen sanoituksensa keskittyvät enimmäkseen rakkauteen ja henkisiin aiheisiin.


title: Common

text: Common tuli tunnetuksi vuoden 2000 albumillaan "Like Water For Chocolate", joka oli suuri kriitikoiden suosikki ja nosti häntä lähemmäs musiikin valtavirtaa. Vuoden 2002 "Eletric Circus" ei ollut odotettu menestys ja se myi huomattavasti vähemmän kuin aikaisempi albumi.


title: Common

text: Common siirtyi hyvän ystävänsä Kanye Westin levy-yhtiöön GOOD Music, jolla hän julkaisi albumin "Be", joka on hänen myydyin albuminsa Yhdysvalloissa. Kyseiseltä albumilta nousivat hiteiksi singlet "Go!" ja "Testify" ja Commonista tuli suosittu artisti kotimaassaan. Vuonna 2006 julkaistiin ainoastaan singlejulkaisuna kappale "A Dream", joka lainaa Martin Luther Kingin kuuluisaa puhetta "I Have a Dream". Kappaleessa oli mukana The Black Eyed Peasista tuttu will.i.am. Siitä tehtiin myös musiikkivideo.


title: Common

text: Vuonna 2007 julkaistiin myös menestyksekäs albumi "Finding Forever". Albumi oli hänen ensimmäinen, joka nousi Yhdysvaltojen albumilistan ykköseksi. Albumilta hiteiksi nousivat "Drivin' Me Wild" (mukana Lily Allen) ja "The Game" kotimaassaan, mutta esimerkiksi Euroopassa kyseinen albumi ei saanut samanlaista vastakaikua kun Yhdysvalloissa. Saman vuoden lopulla julkaistiin kokoelma "", joka sisälsi materiaalia kolmelta ensimmäiseltä albumilta.


title: Common

text: Syyskuussa 2008 julkaistiin albumi "Universal Mind Control" (aikasemmin Invincible Summer), joka sisältää Commonin mukaan enemmän iloisia ja hyvin kesäisiä teemoja vanhan pohtivamman lyriikan sijaan.


title: Common

text: Vuonna 2011 Common toimi ääninäyttelijänä "Happy Feet 2" -elokuvassa antaen äänensä Seymour-hahmolle. Hän on tehnyt äänirooleja myös muun muassa "" -videopeliin sekä "Game Over" -nimiseen televisiosarjaan.


title: GOOD Music

text: G.O.O.D. Music on Kanye Westin perustama levy-yhtiö, jossa ovat mm. John Legend ja Big Sean.


title: Oona

text: Oona on alun perin irlantilainen naisen etunimi, joka pohjautuu muinaisirlantilaiseen nimeen Oonagh (engl. Una). Nimen on selitetty johtuvan iirin kielen sanasta "uan", joka merkitsee karitsaa. Muoto Oona on käytössä harvinaisena englantilaisella kielialueella. Samaa alkuperää on ilmeisesti myös nimi Ona, joka tosin voi pohjautua myös ona-päätteisiin nimiin, kuten Fionaan. Vanhastaan tunnettu oli yhdysvaltalainen näyttelijä Oona Chaplin. Suomessa nimi oli vielä 1970-luvulla varsin harvinainen, mutta on myöhemmin voimakkaasti yleistynyt. Vuoden 2017 loppuun mennessä se on Suomessa annettu noin 7 916 naiselle ja alle 10 miehelle. Suomessa Oonan nimipäivä on 21. tammikuuta.


title: Pekka Franck

text: Pekka Franck on suomalainen vapaa urheilutoimittaja, joka on toiminut pitkään urheilulehti IS Veikkaajan kirjeenvaihtajana Saksassa, jossa hän on asunut toistakymmentä vuotta. Vuodesta 2002 lähtien hän on toiminut myös Ilta-Sanomien urheiluliitteen IS Urheilun avustajana.


title: Pekka Franck

text: Franck kirjoitti yhdessä Jussi Eskolan ja Mauri Forsblomin kanssa jalkapallon vuoden 2006 MM-kisoista kirjan "Saksa 2006 - Jalkapallon MM-kisat". Turnauksen aikana hän toimi televisiokanava MTV3:n kisareportterina.


title: W. Somerset Maugham

text: William Somerset Maugham [mɔːm] (25. tammikuuta 1874 Pariisi, Ranska – 16. joulukuuta 1965 Nizza, Ranska) oli englantilainen näytelmäkirjailija, kirjailija ja novellisti, 1930-luvun tunnetuimpia länsimaisia kirjailijoita ja tiettävästi myös suurituloisimpia.


title: W. Somerset Maugham

text: Maughamin isä oli juristi, ja hän hoiti Pariisissa Britannian suurlähetystön oikeudellisia asioita. Myös isoisä oli juristi, ja pojan oletettiin seuraavan heidän jälkiään. Näin ei kuitenkaan käynyt, mutta hänen vanhempi veljensä loi uran lakimiehenä. Maughamin äiti sairasti tuberkuloosia, johon tuolloin määrättiin yhdeksi lääkkeeksi lapsen synnyttäminen. Lääke ei kuitenkaan tehonnut vaan äiti kuoli 41-vuotiaana synnytettyään kuolleen lapsen. Äidin kuolema oli Maughamille elinikäinen trauma, ja hän piti äidin kuvaa yöpöydällä kuolemaansa saakka.


title: W. Somerset Maugham

text: Pian kuoli isäkin, ja poika lähetettiin Britanniaan sukulaisten hoiviin. Tylyt sukulaiset ja kolkko sisäoppilaitoselämä saivat Maughamin änkyttämään, mikä vaivasi häntä ajoittain koko loppuelämän. Kun Maugham ei suostunut lakimiehen uralle eikä änkyttäjästä ollut valtion eikä kirkon virkoihin, hänet saatiin taivutelluksi lääketieteen opintojen pariin viideksi vuodeksi.


title: W. Somerset Maugham

text: Jo opiskellessaan Heidelbergissa Saksassa Maugham oli kirjoittanut kirjan, ja nyt hän sai valmiiksi toisen, "Liza of Lambeth" (1897). Kirjan saama menestys sekä kriitikkojen että lukijoiden parissa saivat hänet hylkäämään lääketieteen ja aloittamaan 65 vuotta kestäneen kirjailijanuransa. Hän tosin valmistui lääkäriksi, mutta ei harjoittanut lääkärintointa päivääkään.


title: W. Somerset Maugham

text: Seuraava menestys oli näytelmä "Lady Frederick" ja sen jälkeen menestys seurasi toistaan. Maugham oli biseksuaali, mutta suhteesta naimisissa olleeseen Syrie Wellcomeen syntyi 1915 tytär Liza. Wellcomen mies otti avioeron, minkä jälkeen Maugham ja Wellcome avioituivat 1917. Myrskyisä avioliitto päättyi eroon kymmenkunta vuotta myöhemmin.


title: W. Somerset Maugham

text: Maugham osti 1928 Ranskan Rivieralta Villa Mauresque -nimisen huvilan, josta tuli hänen kotinsa melkein koko loppuelämäksi ja ajan merkittävimpiin kuuluva kirjallinen salonki. Toisen maailmansodan ajan hän vietti Yhdysvalloissa, mutta palasi Eurooppaan kumppaninsa Gerald Haxtonin kuoltua ja muutti Ranskaan huvilalleen 1946.


title: W. Somerset Maugham

text: Maugham julkaisi romaaneja, novelleja ja näytelmiä, joita on suomennettu ja esitetty suomeksi.Maughamin näytelmää "The Sacred Flame" on esitetty suomeksi nimellä "Pyhä liekki". Näytelmä "The Breadwinner" tunnetaan nimillä "Hyvästi perhe" ja "Leivänhankkija", näytelmä "The Letter" nimillä "Kirje" ja "Kirjeen salaisuus". Näytelmä "Sheppey" on suomennettu nimellä "Päävoitto" ja "The Rain" nimillä "Sade" ja "Sadie Thompson". Näytelmää "East of Suez" on esitetty nimillä "Suezin itäpuolella" ja "Suezista itään". "The Constant Wife" tunnetaan nimellä "Viisas aviovaimo". Lisäksi Maughamin näytelmistä on esitetty suomennettuina alkuperäisnimillään "Caroline" ja "Lady Frederick".


title: Shinsengumi

text: Shinsengumi (, ""juuri valitut joukot"") oli japanilainen erikoispoliisijoukko 1860-luvulla myöhäisen Tokugawa-šogunaatin aikaan. Se oli ensimmäinen samuraijoukko, joka hyväksyi jäseniä myös samurailuokan ulkopuolelta.


title: Shinsengumi

text: Japanin avautuminen ulkopuoliselle maailmalle 1860-luvulla aiheutti rauhattomuutta maassa. Monet japanilaiset olisivat halunneet pitää maan suljettuna, ja Tokugawa-šogunaatin päätös lopettaa Japanin sulkeutumisen kausi kasvatti huomattavasti shōgunia kohtaan tunnettua tyytymättömyyttä. Maa jakautui kahteen liikkeeseen. Toisen puolen muodosti hallitus alaisineen, jotka Matthew Perryn vaatimuksien painostamina kannattivat "kaikokua" eli rajojen avaamista. Toisella puolella seisoi aluksi lähinnä Chōshūn samuraista koostuva joukko, joka koki Perryn vaatimuksiin myöntymisen nöyryyttävänä ja jotka vaativat ulkomaalaisten tai barbaarien, jollaisina heitä pidettiin, ajamista ulos Japanista. "Jōi", eli "karkottakaa barbaarit", oli myös keisarin suosima kanta. 1858 ryhmittymien välinen jännite ylitti sietokynnyksensä, kun shōgun allekirjoitti kauppasopimuksen ilman keisarin hyväksyntää. Shōgunia vastaan nousseet rōninit ryhtyivät surmaamaan sekä šogunaatin edustajia että ei-japanilaisia Japanissa oleilevia henkilöitä, jolloin syntyi tarve turvallisuutta ylläpitäville joukoille.


title: Shinsengumi

text: 1862 Matsudaira Chikaranosuke nosti esiin ajatuksen "rōshigumista" (), Edon rauhoittamiseen tarkoitetusta soturijoukosta. Rōnineista koostuvan joukon johtajaksi valittiin Kiyokawa Hachirō, ja koko joukko asetettiin vähäpätöisen samurain, Yamaoka Tetsutarōn valvontaan. Nämä kaksi olivat ystäviä ja kuuluivat perustamaansa puolueeseen, joka tuki barbaarien karkottamista maasta. Erityisesti Kiyokawan valintaan vaikutti usko siihen, että tämä tekisi joukosta houkuttelevan muille rōnineille. Usko osoittautui oikeaksi, ja joukon jäsenmäärä kasvoi nopeasti 250 rōniniin.


title: Shinsengumi

text: Keväällä 1863 rōshigumi sai tehtäväkseen suojata shōgunia keisarin Kioton vierailun ajan. Joukon saapuessa kaupungin länsipuolelle se pysähtyi Mibun kylään, jossa soturit asettuivat yöpymään temppeleissä tai paikallisten asukkaiden kodissa. Pysähdyksen aikana joidenkin joukon jäsenten harjoittamat rikollisuudet saivat paikalliset kutsumaan joukkoa ""Mibun susiksi"". Pian Mibuun saapumisen jälkeen Kiyokawa käänsi takkinsa ja ilmoitti miehille, etteivät he tulisi suojelemaan shōgunia, kuten heitä oli käsketty, vaan kääntyisivät tätä vastaan ajaakseen barbaarit ulos Japanista. Välikohtaukselta vältyttiin Britannian asettaessa laivastonsa Jokohaman satamaan ja uhatessa hyökätä Japaniin erään kyseisen maan edustajan hengen vaatineen välikohtauksen seurauksena. Rōshigumi palasi Edoon (nykyinen Tokio) turvaamaan maan pääkaupunkia hyökkäyksen varalta. Pieni shōgunille uskollinen rōshigumin osa kuitenkin erosi valtajoukosta ja jättäytyi Kiotoon. Heistä kolmetoista anoi shōgunilta virallisen luvan asettua Kiotoon suojelemaan shōgunia, ja heille myönnettiin lupa siihen. Shinsengumi oli syntynyt.


title: Shinsengumi

text: Shōgunin määräyksestä Shinsengumi ryhtyi partioimaan Kioton kaduilla. He olivat ehdottoman uskollisia bakufulle, vaikkakin keisarillisten lojalistien tapaan halusivat karkottaa barbaarit ulos Japanissa. Heidät tapansa tavoitteensa saavuttamiseksi kuitenkin poikkesivat huomattavasti radikaaleista lojalisteista, ja bakufun syrjäyttämisen sijaan he halusivat tukea shōgunia siinä uskossa, että tämä tulisi ajamaan ulkomaiset ulos Japanista heti, kun se vain olisi mahdollista.


title: Shinsengumi

text: Shinsengumin johdossa oli kaksi komentajaa, Kondō Isami ja Serizawa Kamo. Nämä kaksi olivat toistensa pahimmat kilpailijat, ja heidän ympärille muodostuivat Shinsengumin kaksi ryhmittymää. Näiden keskeisimpiä hahmoja, komentajien itsensä lisäksi, olivat komentajien itse mukanaan tuomansa oppilaat. Sekä Kondō että Serizawa olivat edustamiensa kenjutsu-koulukuntien päämiehiä.


title: Shinsengumi

text: Kondō Isami, synnyinnimeltään Miyagawa Katsugorō, ei ollut samurai, vaan tuli varakkaasta talonpoikaisperheestä. Hänen isänsä palkkasi pojilleen kenjutsun opettajan näiden ollessa nuoria, ja näin Katsugorō päätyi harjoittelemaan tennen rishin -ryū -kenjutsua. Myöhemmin hänen opettajansa Kondō Shūsuke, Shieikanin dōjōn opettaja ja tennen rishin -ryūn kolmas päämies, adoptoi hänet päättäen kouluttaa Katsugorōsta seuraajansa. Täytettyään 26 vuotta Katsugorō saavutti koulukuntansa korkeimman arvon, shinan menkyon, ja muutti nimensä Kondō Isamiksi, jolla hänet tultiin myöhemmin paremmin tuntemaan. Kondō kiersi eri dōjōilla opettamassa, ja hänen perimänsä koulukunnan oppilasmäärä kohosi parhaimmillaan kolmeen sataan. Harjoituksissa Kondōn saattoi tunnistaa hänen harjoitustakkinsa selkään kuvioidusta valkoisesta pääkallosta.


title: Shinsengumi

text: Shōgunin ryhdyttyä kokoamaan rōshigumia näki Kondō tilaisuuden ryhtyä samuraiksi ja käyttää oppimiaan taitoja ulkopuolisten karkottamiseksi Japanista. Hän otti mukaansa seitsemän parhaista oppilaistaan, mukaan lukien myöhemmin Shinsengumin varakomentajaksi kohonneen Hijikata Toshizō sekä nuoren ja lahjakkaan miekkailijan Okita Sōjin.


title: Shinsengumi

text: Serizawa Kamo oli toinen Shinsengumin komentajista. Hän oli tunnustettu Shintō Munen -ryū -kenjutsun harjoittaja ja tunnettu kiivaasta luonnostaan, joka teki hänestä helposti provosoitavan. Serizawa kannatti vahvasti jōia ja kuului ennen rōshigumiin liittymistään Miton seudulla toimineeseen Tengun puolueeseen. Tengu-tō ajoi barbaarien karkottamista Japanista, ja sen tiedetään suorittaneen Tairōn Ii Naosuken salamurhan. Serizawan aika Tengu-tōssa päättyi, kun hän kiivastuksissaan surmasi kolme alaistaan näiden suorittaman pikku rikkomuksen vuoksi. Hänet tuomittiin teloitettavaksi tekonsa vuoksi, mutta tuomiota ei koskaan laitettu täytäntöön. Serizawa pelastui liittymällä rōshigumiin, mikä šogunaatin päätöksestä antoi hänelle armahduksen.


title: Shinsengumi

text: Shinsengumiin liityttyään Serizawa asennoituminen ja julmuus aiheuttivat joukon sisällä hiljaista kritisointia. Hän kuvitteli Shinsengumin komentajana olevansa lain yläpuolella ja toimi sen mukaisesti. Serizawan käytös asetti Shinsengumin huonoon valoon, ja lopulta Kondō päätti hankkiutua hänestä eroon. Serizawa, yhdessä tukijansa Hirayama Gorōn kanssa, sai surmansa Serizawan talossa, eräiden Kondōn järjestämien juhlien jälkeisenä yönä. Virallisesti Serizawa kuoli tuntemattomien salamurhaajien käsissä, ja hänet haudattiin kunnioittavin menoin Mibun temppelille. Serizawan kuoleman myötä Shinsengumiin jäi ainoastaan yksi komentaja.


title: Shinsengumi

text: Shinmi Nishiki tai Niimi Nishiki oli Serizawan läheinen liittolainen, ja Shinsengumin kolmesta komentajasta hänen asemaansa pidettiin lähinnä muodollisena. Myöhemmin hänet alennettiin komentajasta varakomentajaksi. Shinmi oli Serizawan tapaan Shintō Munen -ryūn harjoittaja, ja myös hänelle oli myönnetty tyylisuunnan menkyo, eli korkein arvo. Vuonna 1863 Kondō pakotti hänet suorittamaan seppukun johtuen sekä hänen rikkomuksistaan shinsengumin sääntöjä kohtaan että Kondōn halusta heikentää Serizawan asemaa shinsengumissa.


title: Shinsengumi

text: Kondō Isamin ryhmittymä


title: Shinsengumi

text: Serizawa Kamon ryhmittymä


title: Shinsengumi

text: Jokainen shinsengumin jäsen oli velvollinen harjoittelemaan kenjutsua, jūjutsua, yarijutsua, ampumista ja ratsastusta. Heidän odotettiin myös tutustuvan kirjallisuuteen.


title: Shinsengumi

text:
Shinsengumin jäsenet noudattivat tiukkoja sääntöjä, jotka oli suunnitellut Kondō Isami. Sääntöjen tiukkuuden on arveltu johtuneen Kondōn ja Hijikatan talonpoikaistaustasta, joka sai heidät kaikin keinoin tavoittelemaan perustamilleen joukoille uskottavuutta tapoihinsa juurtuneessa samuraiyhteiskunnassa. Yleisin rangaistus sääntöjen rikkomiseen oli seppuku, vaikkakaan tätä oikeutta kunnialliseen kuolemaan ei myönnetty kaikille rikkojille. Ehdottomasti kiellettyjä, ja siten seppukulla rangaistavia rikoksia joukoissa olivat:
Sääntöjä noudatettiin shinsengumin alkuajoista lähtien, mutta shinsengumin virallisiksi säännöiksi ne julistettiin vasta pari vuotta joukon perustamisen jälkeen.


title: Shinsengumi

text: Shinsengumin virallinen univormu oli sininen, ja sen hihoja koristivat valkoiset juovat. Lippu muodostui punaiselle pohjalle keltaisella maalatusta kiinalaisesta merkistä, joka oli samalla shinsengumin symboli. Merkki tarkoittaa "vilpittömyyttä".


title: Shinsengumi

text: Ikedayan välikohtaus tunnetaan yhtenä Tokugawan hallintokauden verisimmistä yhteenotoista. Juuri tämän tapauksen seurauksena shinsengumi ansaitsi itselleen maineen Japanin historian pelätyimpinä poliisivoimina. Tapaus sijoittuu vuoteen 1864, jolloin Chōshūn provinssin samurait, joilla tuolloin oli porttikielto Kiotoon kapinallisten toimiensa vuoksi, kehittivät jälleen uuden suunnitelman Tokugawa-šogunaatin syrjäyttämiseksi ja ulkomaalaisten ajamiseksi ulos Japanista. Shinsengumi aavisti jotain olevan suunnitteilla ja päätti ottaa kiinni yhtenä kapinan johtajista pidetyn Miyabe Teizōn. Kondō uskoi Miyaben olevan Masuya-nimisessä kaupassa, jonka Miyabe omisti samaisella peitehenkilöllisyydellä, jonka turvin oli saapunut Kiotoon. Shinsengumi hyökkäsi Masuyaan, mutta Miyaben sijaan he löysivät itsensä Kiemoniksi esitelleen Furudaka Shuntarōn. Hänen kanssaan kaupasta löytynyt asevarasto ja joukko dokumentteja osoittivat shinsengumin epäilysten olleen oikeita ja shōgunin hengen olevan vaarassa. Furudakan kuulusteluissa shinsengumille selvisi, missä keisarin kidnappausta suunnitelleet Chōshūn-samurait piileskelivät.


title: Shinsengumi

text: Furudakan vangitsemisen pelästyttämät kapinalliset kerääntyivät Ikedaya-nimiseen majataloon Kioton Kawaramachin alueella harkitsemaan seuraavaa liikettään. Samana iltana kaupungissa järjestettiin myös Gionin festivaali. Shinsengumi kiersi Fukudakalta saamansa tiedon pohjalta Kawaramachin majataloja yhdessä joidenkin Tokugawan tukijoiden joukkojen kanssa. Ikedayaan menivät sisälle Kondō ja neljä muuta Shinsengumin jäsentä. Majatalon yläkerrassa olleiden kapinallisten määrää on vaikea sanoa, sillä se muuttuu eri lähteiden mukaan. Kondō itse raportoi shinsengumin surmanneen yksitoista ja vanginneen 23 kapinallista. Useiden kapinallisten kerrotaan vakavasti haavoituttuaan suorittaneen seppukun. Ikedayan ulkopuolelle oli välikohtauksen alkamisen jälkeen nopeasti ilmaantunut tuhansia Tokugawalle uskollisia samuraita. Myös shinsengumin alun perin etsimä kapinanjohtaja Miyabe suoritti seppukun majatalon portaissa välttyäkseen vangituksi joutumiselta. Neljästäkymmenestä kyseisenä iltana liikkeellä olleesta shinsengumin jäsenestä yksi menehtyi taistelun aikana ja kaksi myöhemmin saamiinsa haavoihin.


title: Shinsengumi

text: Ikedayan välikohtauksen avulla shinsengumin on arveltu viivyttäneen Meiji-restauraatiota kokonaisella vuodella. Toisaalta tapauksen on arvioitu saattaneen päinvastoin mahdollisesti jopa nopeuttaa sitä.


title: Shinsengumi

text: Ikedayan välikohtauksen jälkeen Shinsengumin riveihin värvättiin lisää väkeä. Yhtenä yli viidenkymmenen soturin joukossa Shinsengumiin liittyi joukon esikuntavirkailijan toimet hoitoonsa saanut rōnin Itō Kashitarō. Hän oli avoimesti keisarillisen lojalismin kannattaja ja opetti omalla dōjōllaan hokushin ittō -ryūta. Itōn saapuminen Shinsengumiin kuitenkin jakoi joukon jälleen kahtia. Toisella puolella olivat Kondō ja Hijikata alusta asti mukana olleine kapteeneineen, ja toisella Itō ja hänen mukanaan tuomansa oppilaat. 1867 Itō lähti shinsengumista yhdessä kahdentoista kannattajansa kanssa, mukaan lukien Tōdō Heisuke, joka oli yksi Kondōn joukkoihin mukanaan tuomista jäsenistä, sekä Kondōn vakoojana toiminut Saitō Hajime. Itō sai järjestettyä joukolle keisarillisen määräyksen liittyä keisari Kōmein haudan vartiostoon. Nyt Shinsengumista riippumaton joukko siirsi päämajansa erääseen Kōdai-jin alaiseen temppeliin, Geisshin’iniin, ja otti uuden nimensä tuon ylemmän temppelin mukaan.


title: Shinsengumi

text: Siinä missä Kondō oli lähettänyt Saitōn vakoilemaan Kōdaijin ryhmittymän toimia, oli Itō jättänyt omia miehiään Shinsengumin riveihin raportoimaan sen toimista Itōlle. Kun nämä myöhemmin pyrkivät eroamaan Shinsengumista ja siirtymän Kōdaijin puolelle, järjesti Kondō niin, etteivät he ikinä selvinneet Itōn joukon tarjoamaan suojaan asti. Virallisesti he suorittivat seppukun odottaessaan Aizun viranomaisen paluuta ja tämän lupaa siirtyä Kōmein haudan vartijoihin. Itō ei uskonut tarinaa miestensä kohtalosta ja vakuuttuneena shinsengumin syyllisyydestä heidän kuolemaansa hän päätti hankkiutua Kondōsta eroon. Kōdaijin joukkoihin soluttautunut ja Itōn luottamuksen voittanut Saitō ilmoitti Kondōlle entisen Shinsengumin esikuntavirkailijan kehittämästä salamurhasuunnitelmasta.


title: Shinsengumi

text: Kondō kutsui Itōn tapaamiseen, josta lähtiessään humaltuneen Itōn kimppuun hyökkäsi Shinsengumin iskujoukko. Myöhemmin paikalle ilmestyineistä Itōn seuraajista kolme, Tōdo mukaan lukien, saivat myös surmansa, ja Kōdai-jin ryhmittymä oli täten hajotettu. Välikohtaus tapahtui Aburanokōjin ja Shichijōn teiden risteyksessä, joden mukaan se on saanut nimensä.


title: Shinsengumi

text: Shinsengumia on käytetty Japanissa aiheena elokuvissa ja piirretyissä. Yōjirō Takitan ohjaama elokuva "When the Last Sword Is Drawn" ("Mibu gishi den") kertoo alempaan samuraisukuun kuuluvasta "Yoshimura Kan'ichirō"sta, joka liittyy Shinsengumin jäseneksi etsiessään paremmin palkattua työtä. Nagisa Ōshiman ohjaama ja Takeshi Kitanon tähdittämä Tabu keskittyy Shinsengumin fiktiivisten uusien jäsenten ympärille. Elokuvassa esiintyvät kuitenkin myös todelliset historialliset jäsenet, kuten Kondō Isami ja Hijikata Toshizō. Vuonna 1966 julkaistu Dai-bosatsu tōge kertoo niin ikään myös Shinsengumin riveihin liittyvästä fiktiivisestä samuraista nimeltään Tsukue Ryūnosuke. Elokuvan ohjasi Kihachi Okamoto. Vuonna 2004 NHK esitti televisiosarjan "Shinsengumi!". Sarjan käsikirjoitti ja ohjasi Kōki Mitani, ja se kertoo Shinsengumin historiallisten jäsenten elämästä miliisijoukossa.


title: Shinsengumi

text: Piirretyissä shinsengumi on ollut esillä muun muassa animesarjoissa Gintama, Hakuouki Shinsengumi Kitan sekä Peace Maker Kurogane. Sarja kertoo dramatisoidusti tapahtumista, jotka lopulta johtivat Ikedayan välikohtaukseen. Meiji-kaudelle sijoittuvassa Rurōni Kenshinissä esiintyy Saitō Hajime, joka on Shinsengumin kaatumisen jälkeen siirtynyt töihin Tokion poliisilaitokselle. Saitō esiintyy myös sarjan OVA:ssa, ja sekä sarja että OVA näyttävät otoksia Shinsengumista Ikedayan välikohtauksen ajalta. Shinsengumin varakomentajasta Hijikata Toshizōsta on tehty myös oma OVA:nsa nimeltään "Hijikata Toshizō shiro no kiseki". Piirretty käy lyhyesti läpi Shinsengumin vaiheet Hijikatan näkökulmasta.


title: Tietoyhteiskuntaneuvosto

text: Tietoyhteiskuntaneuvosto oli Suomen valtioneuvoston 4. syyskuuta 2003 asettama määräaikainen elin, joka toimi Matti Vanhasen ensimmäisen hallituskauden loppuun vuoteen 2007. Tietoyhteiskuntaneuvoston asettamisesta sovittiin Vanhasen hallitusohjelmassa ja se korvasi aikaisemman tietoyhteiskunta-asiain neuvottelukunnan. Neuvoston puheenjohtajana toimi pääministeri Matti Vanhanen.


title: Tietoyhteiskuntaneuvosto

text: Valtioneuvoston jäsenistä neuvostoon kuuluivat myös varapuheenjohtajana toiminut liikenne- ja viestintäministeri Susanna Huovinen, puolustusministeri Seppo Kääriäinen, toinen valtiovarainministeri Ulla-Maj Wideroos ja opetusministeri Antti Kalliomäki. Muut jäsenet edustivat laajasti hallinnon, elinkeinoelämän ja järjestöjen eri osapuolia.


title: Tietoyhteiskuntaneuvosto

text: Neuvoston tehtävänä oli toimia tietoyhteiskunnan kehittämistä ohjaavana neuvottelu- ja koordinointielimenä sekä valtion eri hallinnonalojen välillä että hallinnon, järjestöjen ja elinkeinoelämän kesken. Sen tehtävänä oli erityisesti:


title: Tietoyhteiskuntaneuvosto

text: Tietoyhteiskuntaneuvoston sihteeristö työsti vuotuisen raportin valtioneuvostolle Suomen tietoyhteiskuntakehityksestä yhdessä neuvoston jaostojen kanssa sekä toimi tiedonvaihdon kanavana neuvoston eri jaostojen välillä. Pääsihteerinä toimi ohjelmajohtaja Katrina Harjuhahto-Madetoja valtioneuvoston kansliasta.


title: FlightGear

text: FlightGear Flight Simulator (käyttökielessä FlightGear ja lyhennettynä FGFS) on vapaan ohjelmiston lentosimulaattori. Se on saatavana muun muassa Windowsille, Linuxille ja Mac OS X:lle. Simulaattorin pelimoottori on SimGear. Simulaattori tukee moninpeliä, ja siihen on mallinnettu koko maapallon maisema.


title: FlightGear

text: Projekti aloitettiin vuonna 1996, mutta simulaattoria on kehitetty aktiivisesti vuodesta 1997 lähtien. Tällöin julkaistiin ensimmäinen versio. Simulaattorin uusin julkaisu on versio 3.4.


title: FlightGear

text: Edellisissä versioissa keskityttiin ennen kaikkea kaupunkien todentuntuisemmaksi tekemiseen, esimerkiksi korostamalla kaupunkien erilaisuuksia, tuomalla yöaikaan valot talojen ikkunoihin ja kehittämällä uusia talotyyppejä. Lisäksi lentokenttien kiitorataopasteet on muutettu kolmiulotteisiksi ja peliin on tehty lukuisia muita pieniä parannuksia. Edellisessä versiossa oli muun muassa kehittyneemmät säätehosteet, nopeammat latausajat ja merkittäviä parannuksia graafiseen käyttöliittymään ja käytettävyyteen.


title: FlightGear

text: FlightGearin lähdekoodin lisenssi on GNU General Public License.Muun muassa seuraavat lentokoneet löytyvät mallinnettuina FlightGeariin:


FlightGear


title: Mara Salvatrucha

text: Mara Salvatrucha (tunnetaan myös nimellä MS-13) on Keski-Amerikassa ja Yhdysvalloissa vaikuttava rikollisjengi, "mara". Se oli yksi 2000-luvun vaarallisimmista jengeistä ja se tunnetaan vaikutusvaltaisena ja väkivaltaisena katujenginä. Tunnusomaisia piirteitä sille ovat jäsenten tatuoidut jengisymbolit ja oma viittomakieli. Tatuoinneista yleisimpiä ovat merkinnät ""MS"", ""Salvatrucha"" ja ""Devil Horns"".


title: Mara Salvatrucha

text: Sinaloan kartelli on käyttänyt väkivallastaan tunnettuja MS-13-jäseniä omassa huumesodassaan Los Zetasia vastaan.


title: Mara Salvatrucha

text: Mara Salvatrucha syntyi 1980-luvulla Los Angelesissa El Salvadorista tulleiden maahanmuuttajien perustamana. Jengi levisi nopeasti Los Angelesista ympäri Yhdysvaltoja, Kanadaa, Meksikoa ja Keski-Amerikkaa.


title: Mara Salvatrucha

text: Maran rikollistoimintaan kuuluu varkaudet, ihmiskauppa, kiristäminen, laiton maahanmuutto, murhat, prostituutio, petokset, pahoinpitelyt, kidnappaukset sekä aseiden salakuljetus.


title: Mara Salvatrucha

text: He käyttävät käsiaseita ja puukkoja aivan kuten muutkin jengit, mutta viidakkoveitsestä on tullut heidän symbolinsa.


title: Mara Salvatrucha

text: The Washington Times raportoi vuonna 2004 Maran massivisesta ihmissalakuljetusoperaatiosta Meksikossa.


title: Mara Salvatrucha

text: Jengin tunnetuimpia rikoksia:


title: Mara Salvatrucha

text: Vuonna 2009 Yhdysvaltain oikeusministeriö arvioi Maralla olevan noin 50 000 jäsentä Keski-Amerikassa ja noin 10 000 jäsentä Yhdysvalloissa. Nykyään jäsenten määräksi arvoidaan 70 000.


title: Mara Salvatrucha

text: FBI perusti "MS-13 National Gang Task Forcen" taistelemaan jengiä vastaan vuonna 2004. He työskentelevät yhdessä El Salvadorin, Guatemalan ja Meksikon viranomaisten kanssa.


title: Mara Salvatrucha

text: Yhdysvalloissa Department of Homeland Securityn alainen osasto perusti "Operation Community Shield" ryhmän vuonna 2005. Vuoteen 2011 mennessä he ovat pidättäneet yli 20 000 ihmistä, joista reilut 3 000 ovat Maran jäseniä.


title: Mara Salvatrucha

text: Vuonna 2012 Yhdysvaltain valtiovarainministeriö listasi MS-13:n kansainvälisen järjestäytyneen rikollisuuden piiriin, jonka myötä he saavat jäädyttää jengin Yhdysvalloissa olevia varoja.


title: Mara Salvatrucha

text: Lokakuussa 2017 Guatemalan poliisi tiedoitti pidättäneensä MS-13:n johtajaksi epäillyn Blancon, eli Angel Gabriel Reyes Marroquinin.


title: Mara Salvatrucha

text: Yhdysvalloissa ja Meksikossa Maran suurin kilpailija on "18th Street gang", eli "Barrio 18". Amerikan ulkopuolella he ovat liittoutuneet Los Zetasin ja Sinaloan kartellin kanssa.


title: Artie Music

text:
Artie Music Oy on vuonna 2001 perustettu turkulainen levy-yhtiö, joka julkaisee historiallisia äänitteitä vanhoista savikiekoista ja radionauhoista.
Yritys on julkaissut esimerkiksi Viola Turpeisen hanurikappaleet neljällä CD:llä ja joukon historiallisia levyjä kuten Malmsténin lastenlaulut, sota-ajan propagandalevyjä Molotohvin koktaili, ja kokoelman Lauluja äidille, joiden kappaleet ovat olleet saatavana tähän päivään asti vain 78 kierroksen savikiekoilla.
Yrityksen perustivat Ari Hakulinen, Timo Wuori ja Jens Holm, joiden etunimistä ARi TImo jEns nimi on muodostettu.
Artie Music tekee laajaa yhteistyötä Turun Tähtituotannon kanssa.


title: Rangaistuspotkukilpailu

text: Rangaistuspotkukilpailu on menetelmä, jota käytetään pudotuspelityyppisen jalkapallo-ottelun ratkaisemiseen sen jälkeen, kun varsinainen peliaika ja useissa tapauksissa myös sitä seurannut jatkoaika on päättynyt tasatulokseen. Rangaistuspotkukilpailussa pallo pyritään potkaisemaan maaliin rangaistuspotkuilla. Itse laukaus tehdään pääpiirteittäin pelitilanteen rangaistuspotkun tavoin, mutta muut säännöt eroavat pelitilannerangaistuspotkusta jonkin verran.


title: Rangaistuspotkukilpailu

text: Rangaistuspotkukilpailussa muiden kuin laukaisijan ja maalivahtien tulee olla laukauksen ajan keskiympyrässä. Kilpailussa tehtyjä maaleja ei lasketa mukaan ottelun tulokseen eivätkä niiden tekijät saa merkintää maalintekijätilastoon. Tarkkaan ottaen rangaistuspotkut eivät myöskään ratkaise ottelua toisen voitoksi, vaan ainoastaan kilpailussa jatkoon menijän; itse ottelu on silloin päättynyt tasapeliin. Yleisessä kielenkäytössä puhutaan kuitenkin usein rangaistuspotkuilla voittamisesta.


title: Rangaistuspotkukilpailu

text: Rangaistuspotkukilpailun kulku pääpiirteittäin:


title: Rangaistuspotkukilpailu

text: Rangaistuspotkukilpailua käytetään nykyään yleensä yksinomaan pudotuspelin tyyppisissä tilanteissa, joissa on tarkoitus selvittää jatkoon pääsijä, ei sarjapeleissä. Lisäksi sitä ennen pelataan yleensä puolen tunnin jatkoaika. Tähän on poikkeuksia: Copa Libertadoresin kaksiosaisen pudotuspeliparin päätyttyä tasan pelataan rangaistuspotkukilpailu suoraan ilman jatkoaikaa. Monet eurooppalaiset sarjat, kuten Unkarin, Jugoslavian ja Norjan sarjat, kokeilivat 1980-luvulla rangaistuspotkukilpailua tasan päättyneen sarjapelin jälkeen (voittanut sai pisteen häviäjää enemmän), samoin Yhdysvaltain MLS-liiga. Näistä kokeiluista on luovuttu.


title: Rangaistuspotkukilpailu

text: Rangaistuspotkukilpailu kehitettiin 1960- ja 1970-lukujen vaihteessa; sitä ennen jatkoon menijät ratkaistiin tasan päättyneen jatkoajan jälkeen arvalla. Alun perin joukkueet eivät tehneet laukauksia vuorotellen, vaan toinen joukkue ampui ensin viisi laukausta peräkkäin ja sitten vuoro siirtyi toiselle. Vuorotellen laukominen otettiin käyttöön vuonna 1976. Ensimmäinen rangaistuspotkukilpailulla ratkaistu arvoturnaus oli EM-kilpailut 1976, jossa Tšekkoslovakia löi Länsi-Saksan loppuottelussa rangaistuspotkukilpailussa maalein 5–3.


title: Savon prikaati

text: Savon prikaati (lyh. SavPr) oli Suomen puolustusvoimien 31. joulukuuta 2006 lakkautettu joukko-osasto, jolla oli pitkät perinteet.


title: Savon prikaati

text: Kustaa II Adolfin vuoden 1626 rykmenttiuudistuksessa määrättiin Kustaa Horn perustamaan rykmentti, joka perustettiin savolaisista ruotujakoisena. Se osallistui perustamisensa jälkeen kolmikymmenvuotiseen sotaan.


title: Savon prikaati

text:
Vuoden 1743 Turun rauhan jälkeen savolaisista tuli rajarykmentti, minkä vuoksi sitä alettiin vahvistaa. Rykmentin pataljoonia vahvistettiin perustamalla niihin lisäksi jääkärikomppaniat. Mikkelin seudun ruotusotaväki ja lisäksi vuodesta 1770 alkaen neljänsataa värvättyä sotilasta kuuluvat Savon ja Savonlinnan läänin jalkaväkirykmenttiin, mistä tuli 1775 Savon kevyt jalkaväkirykmentti. Kustaa III määräsi 1775 Göran Magnus Sprengtportenin itäisen Suomen kaikkien joukkojen
komentajaksi virkatalonaan Ristiinan Brahelinna. Tätä määräystä on pidetty Savon prikaatin perustamiskäskynä. Vasta 1778 Sprengtportenin komentamat Itä-Suomen joukot yhdistettiin Savon prikaatiksi. Prikaati osallistui Kustaan sotaan 1788-1790.


title: Savon prikaati

text: Suomen sodan alkaessa 1808 Savon prikaatiin kuuluivat:


title: Savon prikaati

text: Kesällä 1808 joukko-osastoon liittyivät Limingan nostoväki, Heintziuksen vapaakomppania ja Sahlsteinin vapaakomppania.Ruotsin kärsittyä sodassa tappion ja luovutettua Suomen Venäjän keisarikunnalle suomalaiset joukko-osastot lakkautettiin.


title: Savon prikaati

text: Seuraavan kerran Savoon perustettiin Oolannin sodan aikana Mikkelin ruotuväkipataljoona 1854.


title: Savon prikaati

text: Saksassa koulutettujen jääkäreiden palattua vapauttamaan Suomea perustettiin 2. jääkärirykmentti, joka osallistui muun muassa Tampereen taisteluihin. Sotatoimien päätyttyä rykmentti päätyi monien nimen ja sijoituspaikkavaihdosten jälkeen Karjalankannakselle.


title: Savon prikaati

text: Sen talvisodan aikaiset perinnejoukko-osastot olivat Keski-Suomen sotilasläänin 10. divisioonalle perustama Jalkaväkirykmentti 28 (1. tammikuuta 1940 alkaen Jalkaväkirykmentti 19), Jalkaväkirykmentti 30 (1. tammikuuta 1940 alkaen Jalkaväkirykmentti 21), 3. prikaatin I pataljoona ja Jalkaväkirykmentti 35.


title: Savon prikaati

text: Talvisodan jälkeen perustettiin joukoista 7. prikaati, jonka pataljoonat sijoitettiin Pääskylahteen, Sääminkiin ja Kerimäkeen. Jatkosodan alla prikaatista muodostettiin Jalkaväkirykmentti 7, Sodan jälkeen yksikkö sijoitettiin Savonlinnaan, Mikkeliin ja Jyväskylään, joista se 1948 koottiin Mikkeliin. Joukko-osasto nimettiin 1. joulukuuta 1952 6. prikaatiksi ja edelleen 1. tammikuuta 1957 Savon Prikaatiksi.


title: Savon prikaati

text: Jatkosodan aikaisia perinnejoukko-osastoja olivat varsinaisesti välirauhan aikaisesta 7. prikaatista muodostettu Jalkaväkirykmentti 7 eli Tyrjän Rykmentti sekä Jalkaväkirykmentti 49 sekä 2. divisioonan ("Murtaja-divisioona") joukko-osastot.


title: Savon prikaati

text: Savon prikaati toimi aluksi Mikkelin kaupunkialueella, josta se siirrettiin 1958 tapahtuneesta aliupseerikoulun siirrosta alkaen lopuksi kokonaan Karkialammen varuskunta-alueelle.


title: Savon prikaati

text: Savon prikaatin huolto- ja kuljetuskomppania lakkautettiin 1. joulukuuta 1991, kun 3. erillinen autokomppania siirrettiin Kouvolan varuskunnasta Mikkelin varuskuntaan. Sotilasopetus autokomppaniassa suuntautui Savon prikaatin ja paikallisten esikuntien lisäksi Karjalan prikaatin, Kymen pioneeripataljoonan ja maanpuolustusopiston tarpeisiin. Myös Itäisen maanpuolustusalueen sotilaspoliisiopetus keskitettiin 1993 Savon prikaatiin. Prikaatissa järjestettiin 1991 kaksi pataljoonan kertausharjoitusta sekä seuraavana vuonna vajaan kolmentuhannen sotilaan VISA-92 -harjoitus Mikkelin ja Kangasniemen alueilla.


title: Savon prikaati

text: Prikaati lakkautettiin osana puolustusvoimien uudelleenjärjestelyjä. Mikkelin kaupunkiin työpaikkojen vähennystä tuli 25, vaikka prikaatin tilalle kaupunkiin perustettiin Maavoimien esikunta. Esikuntatehtävät ovat jonkin verran paremmin palkattuja kuin jalkaväkiprikaatin tehtävät keskimäärin.


title: Savon prikaati

text: Yksikön perinteitä vaali 11. kesäkuuta 1961 perustettu Savon Prikaatin kilta, jonka toiminta lakkasi prikaatin mukana 31. joulukuuta 2006. Sen työn jatkajaksi suunniteltiin perustettavaksi perinneyhdistystä. Savon prikaatin kunniamarssi oli Emil Genetzin säveltämä "Terve, Suomeni maa" ja prikaatin vuosipäivä oli Porrassalmen taistelun vuosipäivä.


title: Savon prikaati

text: Prikaatin komentajina ovat toimineet muun muassa:


title: Savon prikaati

text: Suomen Kansallisarkisto osti 2013 Stedingkin suvun arkiston, joka sisältää muun muassa 14 kansiota Savon prikaatin historiaa ja everstiluutnantti Berndt Johan Hastferin asiakirjat. Arkisto tuli digitoinnin jälkeen vapaasti käytettäväksi kesällä 2013.


title: Tanssinopettaja (AMK)

text: Tanssinopettaja (AMK) on kulttuurialan ammattikorkeakoulututkinnon tutkintonimike. Tanssinopettajan tutkinto on laajuudeltaan 240 opintopistettä, ja se suoritetaan joko tanssinopettajan tai esittävän taiteen koulutusohjelmassa. Tanssinopettajan opinnot kestävät 4 vuotta.


title: Tanssinopettaja (AMK)

text: Tanssinopettaja työskentelee yleensä erilaisissa tanssin suunnittelu-, opetus- ja arviointitehtävissä. Hän voi myös toimia tanssijana tai koreografina.


title: Vaha

text: Vahat ovat pitkäketjuisten karboksyylihappojen ja pitkäketjuisten alkoholien estereitä. Vahoille on tunnusomaista helppo muokattavuus huoneenlämpötilassa, alhainen sulamispiste ja liukenemattomuus veteen.


title: Vaha

text: Vahoja ovat muun muassa luonnosta saatava mehiläisvaha ja synteettisesti valmistettu parafiini.


title: Katkokävely

text: Katkokävely eli klaudikaatio johtuu valtimonkovettumataudista. Katkokävelyssä jaloissa, yleensä pohkeissa, tuntuu puristavaa kipua. Se ei katoa kävellessä mutta helpottaa levossa. Kipu johtuu verenkierron heikentymisestä valtimoissa, joka taas johtuu ateroskleroottisesta ahtautumisesta tai tukkeumasta. Lihaksilla ei ole tarpeeksi happea ja ravintoa tehdä työtä. Vaikeasti paranevat krooniset haavat ovat yleisiä. Myös amputointiin johtavia kuolioita esiintyy. Oireisiin auttaa jalkojen liikunta, etenkin kävely, suuresta kivusta huolimatta. Se edistää verenkierron paranemista ja tukoksen kiertävien sivuvaltimoiden syntyä. Myös ruokavaliolla on vaikutusta toipumiseen. Tupakointi, diabetes ja huonot rasva-arvot veressä voivat aiheuttaa katkokävelyä. Yli 60-vuotiaista miehistä noin 5 % ja naisista noin 2,5 % kärsii katkokävelystä.


title: Jorge Batlle Ibáñez

text: Jorge Luis Batlle Ibáñez (25. lokakuuta 1927 Montevideo – 24. lokakuuta 2016 Montevideo) oli Uruguayn presidentti 2000–2005. Hän oli Colorado-puolueen jäsen.


title: Jorge Batlle Ibáñez

text: Lakimies, tohtori Jorge Batlle Ibáñez valittiin Uruguayan presidentiksi marraskuussa 1999, ja hänen virkakautensa alkoi 1. maaliskuuta 2000. 1. maaliskuuta 2005 hän jätti virkansa seuraavalle presidentille, Tabaré Vázquezille. Jorge Batlle Ibáñez oli Uruguayan neljäs presidentti Batllen perheestä, myös hänen isänsä oli maan presidentti. Batlle aloitti poliitikon uransa jo nuorena, vuonna 1958 hänet valittiin ensimmäistä kertaa maan kongressiin.


title: José Enrique Rodó

text: José Enrique Rodo (1872–1917) oli uruguaylainen esseisti. Hänet tunnetaan parhaiten esseestä Ariel (1900). Rodó kutsui Latinalaisen Amerikan nuoria hylkäämään materialismin ja palaamaan takaisin kreikkalaisroomalaiseen perinteisiin.


title: José Enrique Rodó

text: Rodó harjoitti kirjeenvaihtoa monien merkittävien espanjalaisvaikutteisten ajattelijoiden kanssa. Hän kirjoitti mm. Leopoldo Alasille, José de la Riva-Agüerolle ja tuon ajan vaikutusvaltaisimmalle runoilijalle Rubén Daríolle, joka tunnettiin "modernismon" perustajana. Seurauksena Rodó pidetään nykyään yhtenä merkittävimmistä modernismon edustajista.


title: Mehtimäki

text:
Mehtimäki on aivan Joensuun keskustan tuntumassa oleva virkistysalue, jossa sijaitsevat kaupungin keskeiset kilpaurheilupaikat.
Mehtimäki kuuluu Linnunlahden kaupunginosaan ja käsittää laajan alueen, jonka rajoja ovat muun muassa Länsikatu, yliopistokampus, Joensuun Tiedepuisto ja Pyhäselän ranta. Myös Laulurinteen ja raviradan voi katsoa kuuluvan Mehtimäkeen. Mehtimäki rajoittuu Martinpuisto-nimiseen alueeseen. Kutsumanimi on "Mehtis" ("Mennään pelaamaan Mehtikselle"). Mehti tarkoittaa metsää.


title: Mehtimäki

text:
Itse Mehtimäki sijaitsee Areenan ja pesäpallostadionin välissä; se on matala ja laakea, lähes huomaamaton mäki.Mehtimäki on osa Joensuun kesäjuhlakeskusta, johon kuuluvat myös Laulurinne, ravirata ja leirintäalue.
Näiden, samoin kuin yliopiston ja erityisesti Carelia-salin sekä keskustan läheisyys tekevät Mehtimäestä käyttömahdollisuuksiltaan ja palveluiltaan monipuolisen ja helposti saavutettavan alueen.


title: Mehtimäki

text: Mehtimäellä pidetään Joensuun suuret messut ja metsänäyttelyt. Nykyisin keskuksena on areena, josta messut levittäytyvät jäähalliin ja ympäristön urheilukentille.


title: Mehtimäki

text: Vanha ravirata


title: Mehtimäki

text:
Keskuskenttä
Takakenttä eli pesäpallostadion
Jäähalli, tekojää
Uimahalli
AreenaMuuta


title: Värekarva

text: Värekarva eli cilium (monikko cilia) on solun pinnalla oleva karvamainen rakenne jonka tehtävä on yleensä joko liikuttaa nestettä solun pinnalla tai liikuttaa itse solua nesteessä. Esimerkiksi ihmisen hengitysteissä värekarvat liikuttavat limaa kohti nielua.


title: Värekarva

text: Värekarvat ovat ohuita, liikkuvia ulokkeita, joita ympäröi solukalvo. Niitä on suuri joukko solua kohden. Värekarvat ovat halkaisijaltaan noin 0,25 μm. Karvan poikkileikkaus paljastaa yhdeksän kehässä olevaa mikrotubulusparia. Kehän sisäpuolelle on asettuneena vielä kaksi yksittäistä mikrotubulusta. Tällainen 9 + 2 -järjestys on tunnusomaista melkein kaikille eukaryoottisille värekarvoille ja flagelloille, aina yksisoluisten eliöiden karvoista niihin, joita löytyy ihmiseltä. Ripset tai siimat (flagellat) ovat tavallista pitempiä värekarvoja, joita kussakin solussa on yleensä vain muutamia.


title: Värekarva

text:
Värekarvojen päätehtävä on liikuttaa nestettä solun pinnalla tai liikuttaa itse solua nesteessä. Värekarvat tuottavat aaltomaista liikettä, johon ne saavat energiansa mikrotubuluksista ja ATP:sta. Värekarvan liike on seurausta sen ytimen taipumisesta, jonka aiheuttavat ytimen mikrotubulukset liukuessaan toisiaan vasten. Mikrotubuluksiin on liittyneenä useita proteiineja. Näistä tärkein on dyneiini-tyyppinen moottoriproteiini. Proteiini katalysoi ATP:n hajoamista ja saa näin vapautuneella energialla aikaan
mikrotubulusparien liukumista. Tästä on siis lopputuloksena värekarvan taipuminen. Jotkut yksisoluiset eukaryootit käyttävät värekarvoja myös ruokahiukkasten keräämiseen. Ihmisillä puolestaan värekarvoja on hengitysteiden lisäksi mm. naisilla munatorven seinämässä. Siellä ne tuottavat virtauksen, joka helpottaa munasolujen liikkumista munatorvea pitkin.


title: Yhdysvaltain vapaussodan taistelut

text: Yhdysvaltain vapaussodan tärkeimmät taistelutapahtumat lueteltuna.


title: Teatteri-ilmaisun ohjaaja

text: Teatteri-ilmaisun ohjaaja (AMK) on kulttuurialan ammattikorkeakoulututkinnon tutkintonimike. Teatteri-ilmaisun ohjaajan koulutus on laajuudeltaan 240 opintopistettä. Tutkinto suoritetaan esittävän taiteen koulutusohjelmassa, ja opinnot kestävät 4 vuotta.


title: Teatteri-ilmaisun ohjaaja

text: Suomessa teatteri-ilmaisun ohjaajan koulutusta järjestetään neljässä oppilaitoksessa: pääkaupunkiseudulla Metropoliassa (loppumassa), Kokkolan Centria ammattikorkeakoulussa (loppumassa), Turun ammattikorkeakoulussa sekä ruotsinkielisessä Yrkeshögskolan Noviassa Vaasassa.


title: Teatteri-ilmaisun ohjaaja

text: Teatteri-ilmaisun ohjaaja työskentelee yleensä alan opetus- ja suunnittelutehtävissä taiteen perusopetuksessa ja harrastajakentällä. Hän voi myös työskennellä esiintyjänä tai ohjaajana teatterissa. Teatteri-ilmaisun ohjaaja voi toimia myös sosiaali- ja terveydenhuoltoalalla.


title: Live to Win

text: Live to Win on yhdysvaltalaisen hard rock-yhtye Kissin laulajakitaristi Paul Stanleyn toinen sooloalbumi. Albumi julkaistiin 24. lokakuuta 2006. Albumin nimikkoraita "Live to Win" esitettiin ensimmäisen kerran animaatiosarja "South Parkin" kymmenennen tuotantokauden jaksossa "Kiusanhenki World of Warcraftin maailmassa" kaksikymmentä päivää ennen albumin julkaisua. Albumin tiimoilta Stanley teki myös hyvän vastaanoton saaneen soolokiertueen, jonka esitykset koostuivat hänen molempien sooloalbumiensa kappaleista sekä Kissin tuotannosta poimituista kappaleista.


title: Live to Win

text: Paul Stanleyn edellinen sooloalbumi "Paul Stanley" julkaistiin vuonna 1978 yhdessä muiden Kissin jäsenten omien sooloalbumien kanssa


title: O.F. Mossberg & Sons

text: O.F. Mossberg & Sons on yhdysvaltalainen asevalmistaja, joka tekee pääasiassa pumppu- ja puoliautomaattihaulikoita. Mossberg tekee myös kivääreitä aina pienoiskivääreistä isompi kaliipereisiin kivääreihin. Suosituin Mossbergin pumppuhaulikko on malli 500. Siitä on useita muunnoksia, muun muassa tactical 590.


title: Aapo Heikkilä

text: Aapo (Aappo Erkki) Heikkilä (12. huhtikuuta 1931 Haapavesi – 22. huhtikuuta 1993) oli oululainen itse keksimänsä "tieteenalan" ortotopologian perustaja.


title: Aapo Heikkilä

text: Heikkilä syntyi Haapaveden Salmenniemen Arvolan talossa. Hän oli Aappo Ville (Vilhelm) Heikkilän ja Laina Viitalan esikoinen, perheeseen syntyi vielä viisi lasta. Käytyään Salmenniemen Apajan kansakoulua kolme vuotta Heikkilä aloitti opinnot Haapaveden yhteiskoulussa syksyllä 1944, mutta keskeytti koulunkäynnin huhtikuussa 1945 ja palasi takaisin ns. jatkokouluun Ollalaan. Hänen tiedetään silti ottaneen yksityisopetusta ja vielä 25-vuotiaana saaneen luvan opiskella ylioppilastutkintoa varten. Hän opiskeli myös kirjeopistossa. Heikkilä teki muun muassa metsätöitä Ruotsissa ja aloitti varusmiespalveluksensa Oulussa syksyllä 1952, mutta se keskeytettiin joulukuussa.


title: Aapo Heikkilä

text: Heikkilä toimi Pulkkilan Vornan kylässä kansakoulunopettajana omatekoisin todistuksin syksyllä 1953, mutta selviytyi siitä rangaistuksetta. (Samana lukuvuonna myös Mauri Sariola toimi tekaistuin todistuksin opettajana Pudasjärvellä.) Vaasassa hän avasi psykiatrisen yksityisvastaanoton 1957 ilman alan pätevyyttä, josta hänet tuomittiin vankeuteen kahdeksaksi vuodeksi. Vaasan lääninvankilassa hän opiskeli kirjansitojaksi. Potilaat kuitenkin todistivat Heikkilän puolesta ja kahdeksan kuukauden kuluttua hänet armahdettiin. Heikkilä palasi Haapavedelle. jonne hän perusti kirjasitomon. Ouluun muutettuaan hän toimi kirjaltajana Kansan Tahto-lehdessä.


title: Aapo Heikkilä

text: Oulun yliopiston yhteisöön Heikkilä ilmaantui heti yliopiston (perustettu 1958) alkuvaiheissa. Hän osallistui erityisesti fysiikan, kemian ja matematiikan luennoille ja alkoi vähin erin kehittää omaa "tieteenalaansa" ortotopologiaa. Aapoon suhtauduttiin yhteisössä suopeasti ja hänelle annettiin työhuone, joka virallisesti oli fysiikan laitoksen siivouskomero. Heikkilä vilahti jopa yliopistoa esittelevässä multivisiossa 1990-luvun alussa. Hän oli suosittu "varjoluennoitsija", joka piti luentojaan muutaman kerran vuodessa täysille saleille. Kuten vanhan ajan yksityisdosentit, "dosentti" Heikkiläkin hankki tuloja suoraan yleisöltään, eli luentojen yhteydessä järjestettiin aina rahankeräys. Luentoihin osallistuminen ilman ennakkotietoa niiden luonteesta saattoi kuulua uusien opiskelijoiden perehdyttämisrituaaleihin.


title: Aapo Heikkilä

text: Heikkilän luennoillaan käsittelemiä aiheita olivat muun muassa ”sininen enkeli para-avaruudessa”, ”tontun pään tilavuuden laskeminen” ja ”g-orbitaalit ja sinisen elektronin symbioosi kierteisgalaksin hypotenuusassa”.


title: Aapo Heikkilä

text: Ortotopologian dosentti Heikkilän maine levisi ja hän teki luentomatkoja ainakin Helsinkiin, Kemiin, Mikkeliin ja Tampereelle. Myös hänen järjestämänsä ortotopologian laskuharjoitukset, Aapon-päivän kahvit joulukuussa sekä hänen syntymäpäiväjuhlansa huhtikuussa olivat suosittuja tapahtumia. ""Tyrät rytkyy taas"", ilmoitti erään juhlan mainos. Opiskelijoiden aktiivinen osallistuminen takasi sen, että Heikkilä valittiin vuoden oululaiseksi 1987 muiden ja ehkä sovinnaisempien ehdokkaiden asemesta.


title: Aapo Heikkilä

text: Heikkilä kuoli ollessaan matkalla luennoimaan Helsingin yliopistoon keväällä 1993. Hän sai sydänkohtauksen yöjunassa ennen Tamperetta. Yhden tiedon mukaan hän menehtyi junassa, toisen mukaan taas oli vielä elossa sairaalaan vietäessä. Heikkilä haudattiin Haapaveden hautausmaalle, oman toiveensa mukaisesti yhteishautaan vanhempiensa kanssa. Hautajaispäiväksi Oulun yliopisto varusti hänelle muistopöydän, jossa oli muotokuva ja palavat kynttilät.


title: Aapo Heikkilä

text: Oulun yliopiston kirjasto kokosi Heikkilästä vuonna 2004 muistonäyttelyn, jonka aineisto lahjoitettiin Haapaveden kotiseutumuseolle.


title: Aapo Heikkilä

text: Vuonna 2012 Oulun yliopiston maantieteen laitoksen emeritusprofessori Olavi Heikkinen, joka oli itsekin tavannut Aapo Heikkilän, julkaisi Heikkilästä elämäkertakirjan.


title: Aapo Heikkilä

text: Huhtikuussa 2018 Klaffi Tuotannot ilmoitti suunnittelevansa elokuvaa Heikkilästä.


title: Taija Tuominen

text: Taija Tuominen (s. 1962 Hauho) on suomalainen kirjailija ja luovan kirjoittamisen opettaja.


title: Taija Tuominen

text: Tuominen on opiskellut Tampereen yliopistossa kotimaista kirjallisuutta sekä luovaa kirjoittamista Oriveden opistossa. . Hänet on palkittu kahdesti J.H. Erkon novellikilpailussa: Vuonna 1990 hän sai kolmannen palkinnon ja vuonna 1992 voitti koko kilpailun. Tuomisen läpimurtoteos oli hänen esikoisromaaninsa "Tiikerihai" (2000), joka perustui kirjailijan omiin lapsuuden ja nuoruuden kokemuksiin.


title: Taija Tuominen

text: "Tiikerihai" on kiinnostanut myös teatterintekijöitä. Vuonna 2007 romaanista valmistui peräti kaksi näyttämösovitusta. Asialla olivat tamperelaiset harrastajateatterit, Teatteri Unda ja Teatteri Sininen tiikeri. Ensimmäisen ohjauksesta ja dramatisoinnista vastasi Sari Lilliestierna, jälkimmäisen puolestaan Virva Itäranta. Myöhemmin myös Oulun taidekoulu on dramatisoinut romaanin.


title: Taija Tuominen

text: Vuosina 1997–2002 Tuominen toimi Hämeen Hämeen taidetoimikunnan kirjallisuuden läänintaiteilijana. Tuominen on toiminut myös Hämeen taidetoimikunnan jäsenenä ja pääsihteerinä sekä Lukukeskuksen vt. toiminnanjohtajana Nykyisin Taija Tuominen toimii Suomen Kulttuurirahaston Hämeen rahaston asiamiehenä.


title: Taija Tuominen

text: Luovan kirjoittamisen opetuksesta ja työstään kirjallisuuden eteen Taija Tuominen on palkittu vuonna 2011 Kirjailijayhdistysten Suunta-palkinnolla ja Hämeen taidepalkinnolla. Vuonna 2012 hänet valittiin vuoden kesäyliopisto-opettajaksi.


title: Ksanthippe

text: Ksanthippe (joskus myös "Ksanthippa"; , "ksanthos", 'vaalea', "hippos", 'hevonen'; s. n. 440–430 eaa.) oli Sokrateen vaimo. Ksanthippesta tunnetaan enemmän tarinoita kuin tosiasioita. Hänen uskotaan olleen paljon, mahdollisesti jopa neljäkymmentä vuotta, Sokratesta nuorempi. Hänet tunnetaan temperamentistaan ja terävästä kielestään ja hänestä onkin tullut länsimaisessa kulttuurissa äkäisen naisen vertauskuva. Esimerkiksi englannin kieleen sana 'xanthippe' on otettu tarkoittamaan äkäpussia. Ksanthippen sanotaan olleen ainoa henkilö, joka koskaan voitti Sokrateen keskustelussa.